text:
Ese birakwiye ko twitotombera Imana kubera ibibi bitubaho
Akenshi Kamere muntu ituma abantu batabasha kwakira ibibi bibabayeho, akenshi ugasanga bitotombera Imana bibaza icyo yabahoye .
Iri somo riratugaragariza ko bidakwiye ko twitotombera Imana kubera ibyago bitubaho, kuko nta na kimwe kibaho kidafite impamvu.
Umwami umwe yari afite umugaragu witwaga Sebugangali. Igihe cyose uyu mugaragu agakunda kumubwira ati” Mwami wanjye wicika intege, kuko muri byose Imana ni nziza kandi nta kosa na rimwe ijya ikora."
Umunsi umwe bajyanye guhiga, maze inyamaswa ishaka kurya umwami. Sebugangali yagerageje kuyica biramunanira birangira ya nyamanswa iciye umwami urutoki.
Umwami akimara gucika urutoki , n’umujinya mwinshi yatangiye kwinubira Imana agira ati” Iyaba Imana yari nziza ntabwo iyi nyamaswa iba ishatse kundya kugeza n’aho mbura urutoki rwanjye.’’
Umugaragu Sebugangali aramusubiza ati "Ntitaye kuri ibi byose kimwe databuja, nakubwira ko Imana ihora ari nziza kdi buri kintu cyose ikora ni ibyiza kandi ni ukuri, ntijya yibeshya."
Umwami yahise arakazwa cyane n’igisubizo Sebugangali amuhaye ahita ategeka ko bamufata.
Igihe bari bamujyanye muri gereza Sebugangali yarongeye abwira umwami ati” Nyamara data buja ndakubwiza ukuri, Imana ni nziza kandi nta kosa igira”.
Bukeye umwami yaje gusubira guhiga yijyanye, ageze mu ishyamba afatwa n’abantu b’inyeshyamba zagiraga imana yazo ziha igitambo cy’abantu.”
Bamugejeje aho batangiraga igitambo, bagiye kumutamba basanga umwami abura urutoki rumwe, baramurekura arataha kuko babonye afite intoki zituzuye, kandi badashobora guha imana yabo igitambo cy’umuntu utuzuye.
Umwami agarutse i bwami ahita ategeka ko barekura umugaragu we, nuko ahita amubwira ati "Ncuti yanjye ni ukuri Imana yambereye nziza kuko byari birangiye nari mfuye ariko kubwo kubura urutoki narekuwe ndakira.”
Akomeza agira ati” Ariko mfite ikibazo, niba Imana ari nziza kuki yandetse nkagufunga?”
Sebugangali aramusubiza ati” Iyo utamfunga twari kuba twajyanye jye nkaba igitambo kuko nta rutoki mbura.”
Iyi nkuru y’umwami na Sebugangali iratanga isomo rigaragaza ko koko ibyo Imana ikorera abantu ari byiza kandi itajya yibeshya.
Irindi twakura muri aka gakuru riragira riti” Nubwo kenshi tuvuga ko ubuzima bwacu ari bubi, ko ibintu bibi gusa ari byo bitubaho, ntidukwiye kwirengagiza ko biba byabayeho ku bw’impamvu.”
Ibitekerezo ( 3 )
IKigaragara ni uko abantu bakangute ! Muhindure umuvuno nta muntu ukeneye kumva Imana ibeshyerwa bigeze aho ... Nizere ko Masabo na Alex babahaye isomo
Ibi bitekerezo bihimbwe nabatekamutwe bagamije kwiba ababayobotse bababeshya ko babajyana mu ijuru nabo batazi ntibikwiye guhabwa umwanya. Itangazamakuru mu Rwanda mukoresha ubusbobozi muhabwa muyobya abanyarwanda aho kubabwiza ukuri ku bubi bwabakozi b’imana z’inda zabo. bagize intama abirabura babaka namafaranga yo kubaka ibiraro bororerwamo bati abakene nibo bazabona ijuru. Amaturo mutura akoreshwa mu kugura intwaro zica inzirakarengane naho injiji ngo ziyahaye Imana nkaho yababwiye ko icyeneye amafaranga.
KT se nayo igihe guhinduka indiri ya ba escrot?
Ibitubaho ntaho bihurira n’Imana. Mureke kuyihimbira. Ubwo se impamvu wumva ari iyihe imana yabona? Ibyo mubiharire abihaye imana.


c: text/html

text:
Izi nama zatangiwe mu Karere ka Burera na Minisitiri w’ubuzima, Dr. Diane Gashumba, kuri uyu wa 12 Ukwakira mu gikorwa cyo gusoza icyumweru cyahariwe ubuzima bw’umwana n’umubyeyi.
Minisitiri Gashumba yababwiye ko ’Iyo umubyeyi abyaye abana ashoboye kurera, ntabyare indahekana, akiha umwanya wo kuruhuka bituma aramba, yirinda impfu za hato na hato.’
Igenzura ryakozwe mu 2015 ku mibereho y’abaturage mu Rwanda (DHS) riba rimwe mu myaka itanu, ryerekanye ko ababyeyi bapfa mu gihe cyo kubyara bageze kuri 210 ku bihumbi 100 mu 2015. Bivuze ko u Rwanda rusabwa kugabanya 10 ku bihumbi 100.
Dr Gashumba yakomeje agira ati “Wa mugore ubyara buri mezi icyenda cyangwa buri mwaka, aba yongera n’ibyago byo gupfa kuko ababyeyi benshi dupfusha, tubapfusha bava igihe babyara”.
Yababwiye ko abenshi bapfa urwo rupfu baba bagiye kubyara inda guhera ku mbyaro ya kane kuzamura.
Uretse urupfu, kubyara kenshi Minisante ivuga ko ari n’umutwaro ukomeye ku muryango no ku gihugu, kuko bigorana mu kubateganyiriza ndetse no mu igenamigambi.
Binatuma abana baba inzererezi, bikabagiraho ingaruka zirimo guterwa inda zitateguwe, guta ishuri n’izindi.
Guverineri w’Intara y’Amajyaruguru, Gatabazi Jean Marry Vianney, yabwiye abaturage ati “Tugomba kuboneza urubyaro dushaka ubuzima bwiza, ariko ntibigomba guhera mu magambo, bigomba gushyirwa mu bikorwa.”
Abaturage bakanguriwe kuboneza urubyaro, gusama inda bateguye, kubyara abana bahuje n’ubutunzi bwabo kandi bakanabyarira kwa muganga.
Minisante ivuga ko abanyarwanda bakoresha uburyo bugezweho bwo kuboneza urubyaro biyongereyeho 4% mu 2000, na 45% mu 2010 naho mu 2015 biyongerera 48%. Abakoresha ubwo aribwo bwose mu 2015 bari 53%., Mu Karere ka Burera ababoneje urubyaro ni 34%.

robotstxt: allowed

filter: keep


text:
Nakora iki ngo mbe hafi y’umwana kurushaho kandi ngira akazi kenshi
Umwe mu basomyi yatwandikiye atugisha inama y’ ;icyo yakora ngo arusheho kwita ku mwana we neza. Niba warabiciyemo cyangwa ubihugukiwe wamugira inama.
dore uko yanditse :
Nagirango mbasabe niba bishoboka muzatubwire Ku babyeyi bifasha kurera(single moms)bagira n’akazi kenshi cyangwa se bakora amasaha menshi. Nka jye ndi umwe muri bo, nkora kuva 8am kugeza 9pm iminsi 6 mu cyumweru yewe no ku cyumweru bari ubwo nkora, buri munsi ntaha umwana yasinziriye kandi mpora numva agahinda ko kutamuba hafi !Sinareka akazi niko kadutunze kandi nawe arankeneye !Niba hari uwampaho inama yamfasha. Murakoze
Ufite nawe ikibazo ushaka kugisha inama cyangwa se ushaka kuduha ubuhamya watwandikira kuri agasaromagazine@gmail.com
photo : google
Ibitekerezo byanyu
-
Tangira ushake akandi kazi. Umwana wawe sinzi imyaka afite ariko natangira kugera mu myaka 10 nibwo bavuga ko apfa mu iterura niba atakubona. uzashake akazi gatuma utaha kare naho ubundi nta yindi nama yatuma umubonera umwanya kandi bisa ko ntawo ufite. ubu uri mumubyeyi nyine hari ibyo uzigomwa. urazinduka kandi ugataha utinze, ntiwamubuza kuryama aba abikeneye. Gusa wajya ubyuka kare mukamarana akanya mbere yuko ujya mu kazi.
iyo uvuga imyaka afite nibwo abantu bari kubasha kuguha inama neza. niba yiga jya ufata ikruhuko cyawe mu kazi arangije amasomo ujye kumufata umutahane mugende muganira umenye uko yiriwe. nyuma ugasubireho. niba bishoboka yagusanga ku kazi cg hafi yaho nabwo nyuma y’amasomo mukaganira ukamubaza ibyo yize ukamufasha mu mukoro gakeya.
niba akiri muto atariga bwo wajya ufata ikruhuko ukamusanga aho ari mugakina. ukabigira akamenyero uko bishoboka.
Ubundi umunsi udakora jya umushyira muri gahunda zawe mufatanye uturimo, akore utwo ashoboye mubikore muganira umenye ubuzima abamo niba yiga. akiri muto nabwo jya ushaka umwanya uce bugufi mukine nta kindi ukora ku buryo abona ko ariwe witayeho muri ako kanya.
-
-
-
ikindi wagerageza ni uko umwana yajya aryama nyuma ya saa sita, umwanya munini noneho wataha, ugasanga atananiwe cyane mugakina mbere y’uko yongera kuryama.
ku kazi kawe niba bishiboka waganiriza umuyobozi wawe ukamusaba ko utajya utinda cyane ku kazi, cyane cyane niba bataguhembera heures supplementaires. wareba uburyo ubimubwira ku buryo bitangiza uko akubona. ndetse no muri week end ukagabanya byibura ukagira umunsi umwe uharira umwana wenyine akamenya ko uwo munsi ari uwawe na we gusa. niyo yaba ari rimwe mu kwezi.
ikindi wareba love language y’umwana wawe, noneho ukajya uba aribyo wibandaho cyane. niba akunda cado ukajya umuzanira utuntu kenshi, niba akunda amagambo meza ukajya uyamubwira, niba akunda ko umufasha ibintu ukajya ubimufasha.
ubundi ni ukumusengera ndetse ukajya umuganiriza cyane akajya akubwira ibiri ku mutima we.


text:
Icyo itorero rikwiye kwigira ku bitangaza by’umuhanuzi Elisa
Elisa ni umwe mu bahanuzi bakomeye bavugwa mu isezerano rya kera. Yahawe imigabane ibiri y ’umwuka wa Eliya (2Abami2:9) .Elisa risobanura ngo “ Agakiza k’Imana”.Yahanuye ku ngoma ya Yoramu , Yehu, Yehowazi na Yehowazi akaba ari umuhanuzi wakoze ibitangaza byinshi bidasanzwe.
Bimwe mu bitangaza Elisa yakoze ntibyari bisanzwe. Yahumanuye amazi ashyize umunyu mu mugezi.( 2Abami 2:19-22 ), yazuye umwana wari wapfuye amwubarayeho,umunywa ku munywa,amaso ku maso,amaboko ku maboko.arabyuka yigenzagenza munzu aragaruka arongera abigenza kwa kundi umwana arabyuka. (2Abami4:34-35).
Ku murongo wa 38-41 na ho hagaragaza ukuntu yahumanuye inkono yatetswemo imboga zarimo uburozi ajugunyemo ifu abantu bararya ntibagira icyo baba, yagaruye intorezo yari yaguye mu ruzi ajugunyemo igiti irareremba iragaruka. ( 2Abami 6:1-6).Uretse umwihariko wo kuzura umwana, zimwe muri izi ngero ni iz’ubuzima busanzwe. Birashobokako intorezo yaguye mu mazi ikagaruka ko atari igitangaza gihambaye ariko k’uwari wayitiye we byamuhindukiye nk’igitangaza.
Ubuhanuzi bwa Elisa buratwerekako yari umuhanuzi uhindura ibigenda nabi bikaba uko bikwiye kumera.Umunyu wajugunywe mu iriba nk’ikimenyetso cyo kuyasukura no kuyarinda. Ifu yahumanuye ibyari byahumanye, umwana yazutse kuko Elisa yamuryamye hejuru yongera kubaho, Ishoka yararerembye iragaruka bajugunye igiti mu mazi.Ibintu byari bibi byarahindutse kubera imbaraga yarafite zifite ubushobozi.
Ni gute abakristo bahindura ibintu bakoresheje kwizera?Ni gute bagira icyo bakora bikaba ibitangaza kandi bigahindura ubuzima bw’abantu?
Umuhanuzi Elisa ni urugero rutwerekako gukora cyangwa gusenga twizeye kuzana impinduka kugahindura ibyanze guhinduka. Abakristo b’uyu munsi bashobora gukora ibitangaza niba basenze bizeye.Amasengesho yabo akwiye gutuma habaho imbaraga zidasanzwe ziturutse mu ijuru zihindura byose kandi bakizerako ntakinanira Imana.
Uwizera yesu ni we uzahabwa imbaraga zo gukora ibitangaza no gukora ibyananiranye.Abakristo bakwiye gufunguka amaso bakamenya aho imbaraga nyakuri zituruka , bagasenga by’ukuri nta buryarya bakazana impinduka mu buzima ,bagakiza abarwayi ndetse n’ibindi bitangaza bikoreka kubwo kwizera.
Sophie @agakiza.org


text:
Ihumure ritangwa n’Imana/ Pastor Desire HABYARIMANA
“Hashimwe Imana y’Umwami wacu Yesu Kristo ari yo na Se, ari na yo Data wa twese w’imbabazi n’Imana nyir’ihumure ryose. Iduhumuriza mu makuba yacu yose kugira ngo natwe tubone uko duhumuriza abari mu makuba yose, tubahumurisha ihumure twahawe n’Imana”(2Abakorinto 1:3-4)
Hari abantu bafashe Imana nk’ingoma, nk’itagira imbabazi kubera igihe kinini bamaze mu kigeregezo, ayifata nkaho Atari Data wa twese w;imbabazi ariko Pawulo arabihamije mu ijambo tumaze gusoma. Ni Imana nyirihumure ryose.
Umuntu umwe yigeze avugango Imana igira imbabazi ariko ntigira impuhwe, iyo iba igira impuhwe iba indengeye muri iki kibazo. Ariko Bibiliya yavuzengo ni Data wa twese w’imbabazi kandi n’Imana nyirihumure ryose. Iduhumuriza mu makuba yacu yose kugirango natwe tubone uko duhumuriza abari mu makuba, tubaha ihumure twahawe n’Imana.
Ibigeragezo biva ahantu 3
Hari ibiva kuri satani agamije gusenya imibereho yacu no gusenya umugambi w’Imana kubuzima bwacu: Bene ibi nta mpamvu yo kubibamo kuko Bibiliya ivugango intwali zacu si izo muburyo bw’umubiri ariko imbere y’Imana zigira imbaraga, dusenya ibihome tugafata mpiri n’ibitekerezwa mu mitima y’abantu. Bimwe Imana ibitwereka mu nzozi, ibindi tukabona byatangiye kubaho. Iyo Imana ibitweretse iba igirango dusenge biveho. Bibiliya itubwirako niturwanya satani nawe azaduhunga.
Ibindi bigeragezo biva mu miterere yacu mibi: Hari ukuntu umuntu aba yararezwe afite ibikomere nawe akajya akomeretsa abandi, murabiziko nta muntu utanga icyo atahawe. Iyo umuntu atahawe urukundo nawe ntazakunda abandi, iyo umuntu atagiriwe imbabazi nawe bizagora kubabarira. Iyo umuntu atahawe umutekano na we azawubuza abandi. Imbuto umuntu abiba nizo azasarura, nukunda kuvuga abandi nawe bazakuvuga ,nusura abandi nawe bazagusura, nukunda abandi nawe bazagukunda. Akenshi iyo dusarura ibyo twabibye turarakara.Nuriganya nawe uzariganwa, nugera kukazi uriganije nawe uzariganwa. Ibigeragezo bimwe biva ku miterere yacu niba ugora abandi nawe bazakugora , wibyita ikigeragezo. Icy’ingenzi ni ugushaka agakiza, ukagira imbuto kuko agakiza katagira imbuto ni ugufana itorero.
Ikigeragezo cya gatatu ni ishuri ry’Imana: Ni ahantu Imana igushyira kugirango igutoze kuba uwo Imana ishaka ko ubawe. Bibiliya yatubwiyengo iduhumuriza mu makuba yacu yose, kugirango natwe tubone uko duhumuriza abari mu makuba yose. Iyo Imana yemeyeko usonza uyubaha aba ari ukugirango abazasonza nyuma yawe ujye ubagaburira wishimye wibuka aho Imana yagukuye. Iyo Imana yemerako ucyena uyikorera iba igirango abazakena nyuma yawe uzababere ubuhungiro. Mbere yuko usaba Imana igukure mu kigeragezo wakagombye kubaza Imana icyo ishaka kukwigisha muri icyo kigeragezo.
Iyi mibabaro tunyuramo ishobora gusa ikoze ibintu bibiri : Ishobora kugusiga uciye bugufi uri umuntu w’umwizerwa kandi ufitiye Imana icyizere. Kandi ibigeragezo unyuramo nabyo bishobora gutuma wanga Imana warabaye nk’inyeshyamba kuri yo. Ariko Imana iba igirango iguhumurize mu makuba nawe uzabone uko uhumuriza abandi.
Mose nyuma yo kumutoragura yarerewe kwa Farawo, kandi Egiputa yicyo gihe ni nkuko wavuga Amerika y’ubu, bategekagaga isi. Egiputa niyo yigishije abantu kwandika. Mose arererwa kwa Farawo yiga amashuri meza yose yo muri Egiputa. Bigishie Mose nk’umuntu benda kuzagira umwami ariko Imana yo yamuteguragamo undi muntu uhabanye nuwo batekereza. Mose yari umugwaneza cyane kurusha abantu bose bo ku isi, kuko igihe Mushiki we na mwene wabo bamusekaga Mose ngo yarongoye umunyegiputakazi yabasabiye imbabazi ibibembe bibavaho. Imana yarabihanangirije ibabwirako ivugana nabo binyuze mu nzozi ariko Mose bivuganira ambonankubone ariko Imana yemeye kunyuza Mose mubuzima twavugako ari bubi imukuye I bwami muri Egiputa, arahunga ajya kuragira intama nazo zitari ize imyaka mirongo ine, ataba no munzu aba mu ihema mu butayu.
Umva umugambi w’Imana aho Mose yanyuze ahunga ubwo yamaraga kwica wamunyegiputa, ninaho yanyujije Abisirayeli abatahanye mbese yari agiye kunyura inzira azanyuzamo Abisirayeli, uwo niwo wari umugambi w’Imana. Kujya kuyobora Abisirayeli amaze kuba umushumba atakiri umusirikare wa Egiputa biri mu mugambi w’Imana kuko iyo ajya kuyobora Abisirayeli akiri umusirikare yari kubamarisha imigeri. Mwibukeko yigeze kurakara rimwe gusa ahita aniga umunyegiputa, ubwo umuntu urakara kuri urwo rwego yarikuzagezayo bangahe ? Iyo Imana itabanza kumunyuza kuragira intama ubwo yahungaga. Imana imwigishiriza ku ntama iyavunitse akayitwara ku rutugu, iyabyaye akayitwara buhoro, kugirango Imana imukuremo umutima w’igisirikare imushyiremo umutima w’umwungeri uragira intama.
Byageze kurwego rwo guhinduka umugwaneza abyigiye ku ntama, hari ubwo Imana icisha umuntu bugufi kugirango ibanze imwigishe.
Yozefu yavukiye mu muryango mugari ukize kandi yari akunzwe kuko we na Benjamini ise yababyaye nyuma kuri Rasheli mu zabukuru ikindi Yozefu yari afite umutima w’Imana muri we kuko bene se bajya bakora amakosa hanyuma akabarega, ntiyifatanye nabo. Mwibukeko kubana n’ababi byonona ingeso nziza. Iyo utabahinduye bo baraguhindura. Ntabwo ukwiye kujya aho benshi bagiye ahubwo ukwiye kujya aho kristo ari ukagerageza kwera imbuto zikwiriye abakijijwe.
Byageze igihe yozefu Imana imuha impano atangira kubona ibizaba. Mwibukeko Yozefu kugera muri Egiputa atagiye mu modoka cyangwa ifarashi ahubwo yagiye muminyururu kuko yari agurishijwe, mwibukeko n’ikanzu baribayimwambuye yambaye ubusa. Iyo wubashywe utarasuzuguwe wagirango abasuzuguritse bose nibo babyigize. Yozefu yagiye muri Egiputa afite imyaka kumi n’itandatu yari agikeneye kubona urukundo rwa se kuko nyina yari yarapfuye ariko ahita atangira umubabaro, aba umugurano ajya kwa potifari umugurano iyo apfuye ntaburanwa ni nkuko wagura isafuriya ku isoko hanyuma igasaza.
Yozefu yavuye aho ajya muri gereza aribagirana ariko naho yakomeje kuba umwizerwa, yahavuye ajya gusobanura inzozi zananiranye ajya ibwami, uwo munsi umubera umunsi wo kuzamurwa, wo guhumurizwa burundu. Ibintu byose Yozefu yabonye umunsi umwe ntabwo yaribuzabikorere abibone kuko iyo Imana igukereje iragutegera.
Imana yamuhumurije mu makuba kugirango nawe azahumurize abari mu makuba, abaha ihumure yahawe n’Imana. Yozefu yasonzoye ibihugu hafi ijana na makumyabiri kuko igitekerezo yatanze cyo guhunika imyaka cyatumye ibihugu byinshi biyoboka Egiputa mu gihe cy’inzara ndetse na bene se bamwe bamugurishije bashaka kumwica hiyongereyeho na se.
Ntabwo Yozefu yagize inzika kuko yari azi neza ko Imana yemeye kumunyuza mu nzira igoye ngo imuhumurize azabone uko ahumuriza abandi.Niba ushaka ihumure ry’Imana usabwa kubanza kuba umwana w’Imana.


text:
Sobanukirwa na File Extensions (ubwoko bw’ ibifungurwa na mudasobwa)
More in Tech-Terms
- Menya gutandukanya HTTP na HTTPS ndetse n’ imikorere yabyo
- Tumenye ZIP, ibyiza byayo n’ imikorere y’ ibibitswe murubwo buryo
- Bookmark : Sobanukirwa icyo aricyo n’ uburyo ikoreshwa
- Sobanukirwa na File Extensions (ubwoko bw’ ibifungurwa na mudasobwa)
- Sobanukirwa porogaramu za mudasobwa zitwa OpenSource
- Sobanukirwa imikorere ya ’Firewall’ mukurinda umutekano wa mudasobwa
- Sobanukirwa akamaro k’ ibice byose bigaragara kuri mudasobwa
File extensions nizo zifashishwa na computer mu kumenya ubwoko b’ ibintu(information) bitandukanye byabitswe. Urugero : Kugirango mudabwa ifungure ifoto nuko iba irangwa na file extensions z’ amafoto nka .jpg. Zishobora no gufasha mugutandukanya ubwoko butandukanye bwa bw’ ibyabitswe. Urugero : amafoto ashobora kuba afite ubwoko bbutandukanye bityo kugirango ubitandukanye bisaba extensions.
Ningombwa kumenya ubwoko(file extension) bw’ikintu ushaka gufungura kugirango ubashe kumenya program yagufasha kugifungura. Kurubu ushobora no kumenya ubwoko bwa file urebye ku gafoto(icon) kayiranga. Urugero ibintu byose byafungurwa cg byakorewe muri Microsoft word uzasanga birangwa n’ inyuguti nini ya W. Urebeye nko ku ifoto twashyize munsi gato, urabona ko harimo ibyafungurwa cg byakorewe muri Excel, ibya amafoto, ibyo muri notepad, ibyo muri word. Muri ako gafoto urabonamo nanone ko hari ibiri muri Firefox mozila bityo ninkandaho kabiri birahita bifunguka. Cyakora ako gafoto ntikatwereka ubwoko(file extension). Kuberako zitagaragara biragoye kumenya ubwoko iyo document ibarizwamo kereka iyo umenyereye amabara aranga icyo kintu ndetse n’ agafoto kakiranga.
Nubuhe bwoko bwa documents bubaho ? (file extensions)
Hano turabaha ingero z’ ubwoko bwa documents bukunze kugaragara cyane :
- .exe (An executable file), akenshi ikoreshwa iyo ucyeneye gukora installation ya program kuri mudasobwa yawe cyangwa gutangira kuyikoresha.
- .pdf (Portable Document Format), n’ ubwoko bwakozwe n’ uruganda rwa Adobe Systems. Nuburyo butanga ummutekani wa document akenshi usanga aribwo buryo bukunze kwifashishwa na benshi.
- .zip/.rar Ubu buryo bushobora kubikwamo documents zitandukanye ariko muburyo bwegeranyijwe bita compressed mode.
- .wav/ .mp3 Bukoreshwa mugufungura ibijyanye n’ indirimbo (Music files)
- .jpg/.gif/.bmp Bukoreshwa mugufungura amafoto (Picture file formats)
Uko wagaragaza file extensions muri mudasobwa irimo Windows 7
Muburyo busanzwe file extensions ziba zihishe. Niba ushaka kuzireba cg kuzigaragaza ugomba gukurikiza inzira zikurikira :
1. Fungura folder ushaka kuri mudasobwa yawe.
2. Hitamo Tools ahagana hejuru. Niba utayireba kanda button yanditseho ALT kuri keyboard yawe cg aho bandikira kugirango ubashe kubona Tools.
3. Hitamo ahanditse Folder Options kuriyo menu.
4. Kanda ahanditse View . Nkuko bigaraga kuifoto ikurikira :
5. Uncheck Hide extensions for known file types.
6. Kanda kuri Apply.
Noneho ifoto ikurikira irabagariza ko noneho za file extensions zagaragajwe.
Uko wagaragaza file extensions muri mudasobwa irimo Windows 8
- Fungura Windows Explorer, ujye ahanditse “View” noneho ukurikizeho Options button > Change folder and search options
- Manuka ahagana hasi handitse ngo “Hide extensions for file types is known”
- Uncheck it
- Kanda kuri OK.
Répondre à cet article
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- Ultimate Guide to Safeguard & Backup Digital Photos
- Changing the Whatsapp group subject
- Buying a Laptop ? Here is the List of Things to Consider
- Ese hari ibintu watakaje cg wasibye utabishaka ? Reba uburyo bworoshye bwo kubigarura
- Waruziko wareba passwords zawe zose wakoresheje kuri internet
- Key differences between laptop and desktop computers
- You Can Find Out Exactly What Google Knows About You
- Utuntu tw’ ubwenge ukwiriye kumenya kuri whatsapp
- 6 Steps in Making A Safe and Strong Internet Password


text:
Ese koko n’abana ba kalimunda g bashaka kuzungura ibya se ? cyangwa n’ ubusahuzi bwo kudusahura.
Ese koko ibi n’amategeko yo kwigiza nkana uko ibintu biri cyangwa ni ubuzahuzi ?
Karangwa Group llc
niba koko ari ukuzungura, kuki badatanga rapport y’amafaranga bakiriye. imyaka 5 irarenze.
1.Ese umuntu azungurwa nabo atabyaye ?
2.Ese Inkiko zo mu Rwanda zikora ubutane bw’umulyango, abanyamulyango bombi badahari.
3. Kuki inkiko zo mu rwanda zirengagiza imyandiko mimerere zatanzwe na leta yayo ?
Depot ya CMP Ltd
Depot ya CMP ltd
Depot ya CMP ltd.
contact
x
Outstanding service
Outstanding service
Outstanding service
Outstanding service
Get in touch
Why choose us
Honest and dependable
We are always improving
Lorem


text:
Twibukiranye bimwe mu byarangaga umupira wa Karere (Video)
Karere ni umupira wabaga ukozwe mu mashashi azirikishije ibirere cyangwa mushipiri. Ubajije benshi mu rubyiruko ndetse na bamwe mu bagabo b’ibikwerere, wasanga abatarakinnye uwo mupira wakinirwaga cyane mu muhanda, ari mbarwa.
Akenshi usanga benshi mu bakinnyi bakomeye mu Rwanda, muri Afurika ndetse no ku isi muri rusange, baba baratangiye bakina Karere bakiri bato, bakaza kugaragaza impano bagashyirwa mu mashuri y’umupira bakavamo abakinnyi bakomeye.
Uwo mukino wa Karere utakigaragara cyane mu Mujyi wa Kigali, wagiraga amabwiriza yawugengaga, ahabanye cyane n’agenga umupira w’amaguru usanzwe.
Amwe muri ayo mabwiriza ni aya akurikira:
1. Umwana ubyibushye ni we wagomba kuba umuzamu
2. Uwazanye umupira wa Karere ni we watoraga abakinnyi
3. Niba mwaje mwambaye inkweto, indi kipe nta muntu urimo uzambaye mwagombaga kuzikuramo
4. Umukino nta minota wagiranga, warangiraga ari uko abakinnyi bananiwe
5. Umukino wa Karere nta musifuzi wagiraga, ijambo rikomeye mu mukino ryabaga rifitwe n’uwazanye umupira
6. Koluneli (Corners) eshatu zavagamo penaliti
7. Penaliti yemezwaga ari uko umukinnyi ukorewe ikosa avunitse cyane, cyangwa ari kurira.
8. Umukinnyi batoraga nyuma yabaga ari we muswa mu bandi bose, kandi ba Kapiteni b’amakipe babaga ari abahanga bazi gucenga kurusha abandi.
9. Muri uwo mukino iyo umupira wagwaga munsi y’imodoka, byateraga umujinya cyane abakinnyi.
10. Iyo uwazanye umupira yaruhaga, umupira wahitaga uhagarara bagataha
11. Umupira watangiraga amakipe yombi yambaye imyenda, itsinzwe igitego cya mbere, ikaba ari yo ikuramo imyanda.
12. .Iyo hazaga abandi bakinnyi umupira watangiraga bundi bushya,
13. Guhinduranya ikibuga ntibyashingiraga ku minota, ahubwo byaterwaga n’umubare w’ibitego.
Waba warakinnye Karere ukaba hari ibwiriza tutashyizemo hano wibuka? Ridusangize.
Reba Video igukumbuze umupira wa Karere :
Ibitekerezo ( 13 )
Umupira bawubangiraga hejuru y’uruhago rw’ihene bahazemo umwuka kugirango ubashe kwidunda.
abatsinzwe basabagako hashyirwamo umukino witwaga sinabyaye.
Karere yari ikozwe n’ibirere gusa. ibyo uzana by’amasashi na mishipiri n’iby’ejo bundi mutangiye kuwubohana ikoranabuhanga munashyiramo gapote zihazemo umwuka
Hambere muri (1986 - 1989) twakoreshaga ibirere bishishuye tukazengurutsaho akimbere kabaga koroshye tukazungurizaho akagozi gakaraze gakomeye ibyo twitaga (GUTANAGA), akenshi kabaga ari aka kamaramasenge niyo ikomera.
nyakabiri yabaga arumukinnyi uhagaze imbere ya nyezamu apana muri 5 nkukobbizwi ubu
nta wari wemerewe gukinana inkweto, kd iyo nyirumupira yananirwaga, yahitaga yemeza ko numupira unaniwe
numukino mwiza cyane jye nanawukinaga ndagiye inka
muranyibukije mbikumbuyeho tukiri abana ubu maze kugira imyaka 29 nakinaga karere mfite 13-18 none ndibutse iyo mbikomeza nazaga kuba rutahizamu nka mess
Naho se gushinga amazamu mukayagira kamambiri z’umwe mu bakinnyi. ubwo ugacenga ikipe yose wajya gutsinda ugasanga amazamu ntayahari. kumbi nyiri kamambiri iwabo bamuhamagaye arazitwara.....
mbaze ibitego natsinze nkina Karere, nakabaye narahawe nka Ballon d’Or pe!!! Messi aba amfitiye agashyari. hahahahahahahaah
Munyibukije championat ya karere, agaho abakinyi baratahaga saa sita maze abambere bagaruka ikigoroba bagahita batangira match gatitaye ku kuba abakinnyi bose bahageze, kuko basezeranaga isaha baratangiriraho ubwo akaba ariyo nyine.
Oya wowe urandangije wallah. Uti bahita batangira batitaye ku whageze😂😂😂🤣
Ashyiiiii, Mana we munyibukije byinshi kweri, ahubwose ukuntu ntamubare ngenderwaho wagomba kuba uri mukibuga, ahabyaterwaga nabahari, rimwe namwe ugasanga uruhande rumwe barakina ari 8 nurundu 8
Mwaba muri nka 23 uruhande rumwe 11 urundu 12 ariko ariko uwa 12 yitwaga agatamba hashira nkigihe runaka agakinira urundi ruhande . yewe namateka
iyo corners zabaga ari 3 ubwo yabaga ari pernaliti.nyuma yabatsinzwe batezaga aintambara umukino ukarangira nabi
najyenukonatajyi yenyina umupiramumuhanda arikonarinzigukina cyane amahirwena ryize mabinuko ahonakiniraga nagobakundaga umupira pe arikojyewe ndawukundacyane pe murakoz


text:
Abanyarwanda bifuza gutembera no kuryoherwa n’ibyiza nyaburanga biri mu bice binyuranye by’igihugu, bagiye koroherezwa kubisura. Tumwe mu duce turi muri gahunda yo gutemberezwamo abanyarwanda babinyotewe ni Pariki y’Akagera, Nyungwe ndetse no ku gasongero k’ikirunga cya Bisoke.
Iyi gahunda izatangizwa muri uku kwezi, yatangijwe na sosiyete itembereza ba mukerarugendo ‘Home Rwanda Safaris’, kugira ngo abanyarwanda ndetse n’abanyamahanga bamenye ibyiza by’u Rwanda babashe no kubimenyesha abandi.
Umuyobozi Mukuru wa Home Rwanda Safaris, Tuyigire Aimable, yabwiye Ukwezi.com ko ari gahunda izaha umwihariko abanyeshuri bari mu biruhuko, bikaba akarusho ku biga mu mashuuri yigisha ibijyanye n’ubukerarugendo.
Yagize ati “Tariki 11 z’ukwezi kwa munani tuzajyana abantu gutembera muri Pariki y’Akagera. Nituvayo, tariki 18 tuzajya muri Nyungwe ku kiraro kiri mu kirere, naho tariki 25 tujye kurira ikirunga cya Bisoke, twirebere ikiyaga kiri hejuru y’iki kirunga kimwe mu biryohera abantu kukireba.”
Yakomeje agira ati “Twashyize ku giciro kiri hasi cyane kugira ngo tworohereze abantu bose uko bifite, ndetse ku buryo n’abanyeshuri bari mu biruhuko bazisangamo.”
Kujya muri Pariki imwe umuntu bizamusaba kwishyura 35 000 Frw, abantu babiri (couple) bishyure 45 000 Frw naho umunyamahanga yishyure amadolari 110.
Tuyigire yavuze ko abanyeshuri bafite ikarita y’ishuri bo bazagabanyirizwa bakishyura 30 000 Frw buri umwe.
Muri ayo mafaranga hazaba harimo itike y’urugendo, ibyo kurya bya saa sita ndetse n’utwo guhekenya (snacks). Harimo kandi amafaranga yo kwinjira muri pariki n’umuntu uzafasha abakerarugendo gusobanukirwa ibyiza biri muri izi pariki.
Tuyigire akomeza avuga ko bateguye uru rugendo nyuma yo kubona ko abanyarwanda benshi bifuza gusura ibyiza by’iwabo ariko ababibafashamo bakaba ari bake.
Yagize ati “Twasanze hakirimo ikibazo cy’uko nta bantu batanga iyo serivisi, nibwo twavuze duti ‘niba dufite ubumenyi mu bijyanye n’ubukerarugendo, ni gute twagerageza gufatanya n’igihugu cyacu kugira ngo abanyarwanda bamenye ibyiza igihugu gifite.Usanga kenshi byitwa ngo ni iby’abanyamahanga kandi batagomba kuturusha ibyacu.”
Tuyigire yakomeje avuga ko igikorwa cya Tembera u Rwanda hamwe na Home Rwanda Safaris kizajya kiba kenshi mu mwaka, kugira ngo bafashe abanyarwanda batari bakeya babyifuza bakabura uburyo.
Avuga ko mu gihe abanyarwanda bazaba bazi neza ibyiza biri mu gihugu cyabo, bizafasha mu gukurura abanyamahanga benshi.
Kugeza ubu ushaka kwiyandikisha ngo azatemberane n’abandi muri izi Pariki yajya ku Biro bya Home Rwanda Safaris i Remera mu marembo ya Stade Amahoro muri Champion Hotel i Remera cyangwa agahamagara kuri nimero ya telefoni ngendanwa 0788206999.
Canopy Walkway ni ikiraro cyubatse mu kirere muri Pariki ya Nyungwe gifasha ba Mukerarugendo kwitegereza no kureba ibyiza nyaburanga biri muri iyi parike


text:
Uyu muhigo aba baturage basaga ibihumbi 34 bo mu Kagari ka Kagugu bawuhize kuri uyu wa Gatanu tariki ya 5 Kanama 2016 mu muhango wo kwishimira umusaruro babonye wabaye ku munsi w’umuganura wabereye mu rwunge rw’amashuri rwa Kagugu.
Aba baturage bavuga ko biyemeje kwiyubakira umuhanda uturuka ku rwunge rw’amashuri rwa Kagugu akanyura i Batsinda kugeza ku kimoteri cy’i Nduba mu rwego rwo kugira ngo amakamyo atazajya anyura muri Santere (Centre) ya Batsinda kubera ko bibuza abantu kugenda bisanzuye mu rwego rwo kwirinda impanuka.
Nzamukosha Carine yagize ati “ Bizadufasha kwirinnda impanuka mu ga santere ka Batsinda n’urujya n’uruza rw’amamodoka arimo ibikamyo byari bisigaye bihanyura buri gihe no kugira ngo bitwoherereze mu bijyanye n’ubuhahirane kuko abantu bazajya bagera aho bashaka kujya mu gihe gito.”
Musengimana Augustin we yagize ati “ Amakamyo yagendaga asunika abantu ku buryo bitewe n’ubwinshi bwayo uba ubona bari hafi kugwa mu mapine cyane cyane nk’ababyeyi baba bahetse abana.”
Meya w’Akarere ka Gasabo Rwamurangwa Stephen we avuga uyu muhigo wo kubaka undi muhanda wunganira uwo bari basanganywe aba baturage bahize ari igikorwa cy’indashyikirwa ngo cyane cyane ko uzagabanya impanuka.
Yagize ati “ Ni byiza kuko bizagabanya urujya n’uruza mu ga santere ka Batsinda ku buryo abantu bazajya bagenda neza batikanga impanuka, ndetse biragaragara ko babitekereje kuko aribyo babonaga ko bakeneye kurusha ibindi.”
Yakomeje agaragaza ko bazafatanya n’aba baturage igihe cyose bazaba bifuza ubufasha mu bintu bazaba babona ko badashoboye kwikorera.


text:
Umuyobozi Mukuru wa NRS, Bosenibamwe Aimé, yabigaragaraje ku wa 15 Kamena 2018 ubwo yari mu Karere ka Huye mu nama nyunguranabitekerezo igamije gusuzuma iterambere ry’Intara y’Amajyepfo.
Bosenibamwe yavuze ko hirya no hino mu gihugu hakiri abana bazerera mu muhanda ariko hari benshi bashyizwe mu Bigo Ngororamuco. Yagaragaje ko abenshi muri bo baturuka mu turere dutandukanye two mu Ntara y’Amajyepfo.
Yagize ati “Intara y’Amajyepfo kugeza ubu niyo ifite abana benshi bazerera, n’imibare dufite mu bijyanye n’ubuzererezi mu bihumbi 15 bimaze kugororwa muri bo ibihumbi 4 500 ni abo mu Majyepfo”.
Bosenibamwe yakomeje atanga ingero agendeye ku mibare bafite y’abana bari mu Bigo Ngororamuco hirya no hino mu gihugu.
Ati “Wajya Gikondo mu bana bazerera bariyo ugasanga nibura nk’igihumbi ni abana baturuka mu Majyepfo; wajya kubera Iwawa nk’ubu ibihumbi bine by’abana bariyo Intara y’Amajyepfo ifitemo imibare iri hejuru cyane”.
Amakimbirane yo mu miryango ni yo nyirabayazana
Bamwe mu bana bo mu Ntara y’Amajyepfo bazerera bavuga ko kuza kuba mu muhanda batunzwe no gusabiriza umuhisi n’umugenzi babiterwa no guhunga amakimbirane ari mu miryango yabo ndetse n’ikibazo cy’ubupfubyi.
Abaherutse kuganira na IGIHE mu masaha y’umugoroba bazerera mu Karere ka Huye bagaragaje ko nabo batishimiye kuba mu muhanda.
Mugabo Fabrice, uri mu kigero cy’imyaka 13 yavuze ko yaturutse mu Karere ka Muhanga, akajya kuba inzerezi mu Mujyi wa Huye, bitewe no kubura ababyeyi, akabura n’undi wamurera.
Bizimana Olivier w’imyaka 14 y’amavuko, we yavuze ko yaturutse mu Murenge wa Ndora mu Karere ka Gisagara, akaba yaraje kuzerera mu Mujyi wa Huye kubera mukase wamutotezaga.
Hari abataka ko babiterwa n’inzara
Ndamutsayezu Jean Paul, we yatangaje ko yaturutse mu Murenge wa Kigoma mu Karere ka Huye, akaba yarabaye inzerezi kubera ko yavaga ku ishuri akabura ibyo kurya.
Ati “Mama yari arwariye mu Ruhengeri, noneho nava ku ishuri nkabura ibyo kurya, ubwo ndagenda ngiye kumureba mu Ruhengeri, ngeze i Muhanga mbona ntazagerayo, mpitamo kugaruka. Ubu ndasaba nabona ibyo kurya ubundi nkiryamira mu iteme”.
Abana bazerera bafite ibyifuzo byo kuva mu muhanda bakajya kwiga kuko na bo batishimiye ubuzima babayemo.
Minisitiri w’Ubutegetsi bw’Igihugu, Francis Kaboneka, yasabye abayobozi ku nzego zitandukanye zo mu Ntara y’Amajyepfo gushaka umuti w’ikibazo cy’abana bazerera kikarangira burundu.
Ati “Bayobozi muri aha mwishimiye ko Intara y’Amajyepfo ari yo igira abana bazerera benshi? Birabashimisha ku buryo mwumva ntacyo bibabwiye? Ubu mushyize hamwe byabananira ko hari n’ibikomeye biruta ibi byakozwe kuki ibi tutabukora?”.
Mu myaka ibiri ishize Intara y’Amajyepfo yari yatunzwe agatoki
Muri Mata 2016, ubwo yaganiraga n’abayobozi bo mu Ntara y’Amajyepfo, Minisitiri w’Ubutegetsi bw’Igihugu, Francis Kaboneka, yabasabye kurangiza ikibazo cy’abana bazerera.
Icyo gihe yagize ati “Mu ibarura duherutse gukora, ariko byanagaragaye no mu yandi mabarura yakozwe, abana b’inzererezi tubona cyane ni abaturuka muri iyi ntara […] no mu Mujyi wa Kigali abazamo benshi ni abaturuka hano mu majyepfo, mu bana basaga 300, abarenga 250 ni abaturuka muri iyi ntara”.
Minisitiri Kaboneka kandi yavuze ko usibye abana bava mu miryango yabo bakajya mu muhanda, hari n’abandi bakoreshwa imirimo hirya no hino mu ngo, asaba ko kirangizwa mu maguru mashya.
Ati “Abana bakoreshwa imirimo itandukanye hirya no hino, hose aho bakorera ni aho tuyobora kandi muba muhazi, turabasaba ko iki kibazo mugifata nk’ikibazo gikomeye kigahagarara”.
Minisitiri Kaboneka yasabye ko ababyeyi babo bana bazerera bashakishwa bagafasha ubuyobozi kubagarura mu rugo, byaba ngombwa hagafatwa n’izindi ngamba.


text:
Udushya twa I&M Bank mu cyumweru cyahariwe gutanga serivisi nziza ku bakiriya
15th Oct 2017
Icyumweru cyahariwe kwita ku bakiriya ku rwego mpuzamahanga muri I & M Bank cyaranzwe n’udushya twihariye ku bakiriya mu rwego rwo kubanezeza nk’abantu bakorana na yo umunsi ku wundi.
Iki cyumweru cyatangijwe ku mugaragaro ku wa 2 Ukwakira, gisozwa tariki ya 6, nk’uko bisanzwe bigenda buri mwaka, ku nsanganyamatsiko igira iti “Twubake icyizere mu batugana”.
Mu kiganiro IGIHE yagiranye n’Umuyobozi ushinzwe serivisi muri I & M Bank, Uwimbabazi Peace, yavuze ko iyi banki yo yakoze udushya twinshi mu gukomeza kwiyegereza abakiliya.
Habayeho gufungura konti nshya ku bantu bihariye
Kugira ngo I & M Bank yite ku bakiriya bayo mu buryo bwihariye, yatangije uburyo bwo gufunguza konti ku bantu bihariye akaba ari igikorwa kizamara amezi atatu.
Uwimababazi ati “ Twashakaga ko tugira ibyiciro by’abantu bihariye twiyegereza, niyo mpamvu twatangije uburyo bwo gufunguza konti nshya harimo nk’iyitwa Young Savers igenewe umwana ukivuka kugeza ku myaka 18. Hari iyitwa ‘Future professional’ yagenewe abanyeshuri ndetse n’iyitwa ‘Malayika’ yagenewe abagore.
Abayobozi bakuru bamanutse begera abakiriya ku mashami y’iyi banki
Kugira ngo basabane n’abakiriya ndetse babagaragarize urukundo, abayobozi bakuru muri I & M Bank buri wese yagannye ishami ashinzwe gukurikirana kugira ngo abunganire ndetse yumve n’ibyifuzo by’abakiriya kuri iryo shami anakomeze kuriteza imbere.
Abakiriya bahawe impano zitandukanye
Mu bakiriya bagannye I & M Bank bamwe bahawe imipira yo kwambara, ingofero, agenda n’ikaramu , icupa rya Diyavi ndetse no kwifatanya n’abakiriya bagize isabukuru y’igihe binjiriye muri I & M Bank bikaba byarahuriranye n’iki cyumweru cyo kwita ku bakiriya.
Mu gushyikirana n’abakiriya no kubagaragariza urugwiro, Umuyobozi Mukuru wa I & M Bank, Robin Bairstow yasabanye n’abakiriya, ibintu bagaragaje ko byabashimishije.
Basoje icyumweru bose bambaye imyambaro ikozwe mu bitenge
Uwimbabazi nk’umuyobozi mukuru ushinzwe ibijyanye na Serivisi muri I & M Bank yavuze ko ari uburyo bwihariye bashatse bwo gukundisha abakiriya ibikorerwa mu Rwanda.
Ati “ Twashatse ko abakozi bose ba I & M Bank uyu munsi twambara imyenda ikozwe mu gitenge mu rwego rwo kubakundisha ibikorerwa mu Rwanda, ni gahunda nziza ya Leta natwe turayishyigikiye kandi wabonye ko byasaga neza.”
Nubwo icyumweru mpuzamahanga cyahariwe kwita ku bakiriya cyasojwe,ubuyobozi bwa I & M Bank butangaza ko serivisi nziza no guha agaciro abakiriya ari umuco wabo buri wese atakumva ko birangiye.


text:
Ubwo busabe bwatanzwe kuri uyu wa Kabiri tariki 24 Ukwakira 2017, ubwo Umunyamabanga wa Leta muri Minisiteri y’ubutabera ushinzwe ibyerekeye Itegeko nshinga n’andi mategeko, Evode Uwizeyimana yari imbere y’inteko ishinga amategeko.
Yayigezagaho ibijyanye n’umushinga w’itegeko rikumira kandi rihana iyezandonke (Money laundering) no gutera inkunga iterabwoba ryo muri 2008 ririmo kuvugururwa.
Manirarora Annoncée, Umudepite mu Inteko ishinga amategeko y’u Rwanda yagaragaje impungenge atewe no kuba icyaha cy’iyezandonke kitari mu byaha bidasaza kimwe n’ icyaha cya jenoside, ibyaha byibasiye inyokomuntu n’ibyaha by’intambara n’icyaha cyo kunyereza umutungo wa Leta cyongerewe mu mategeko ahana y’u Rwanda arimo kuvugururwa.
Yagize ati “Ushishoje neza wakabonye ko icyaha cy’iyezandonke gikwiye kuba icyaha kidasaza kuko gifitanye isano na ruswa kandi ruswa ifite ingaruka zikomeye ku bukungu bw’igihugu.
“Nkaba natekerezaga ko mu gihe cyo gusuzuma uyu mushinga harebwa ibyaha n’ibihano iki cyaha cyakagombye kuba icyaha kidasaza kuko harimo amayeri menshi ashobora no kuzavumburwa bitinze. Mu gihe cyo gusuzuma uyu mushinga mu buryo bwimbitse bizarebweho neza.”
Uwizeyimana ufite mu nshingano ze ibyerekeye itegeko nshinga n’andi mategeko yavuze ko bidakwiye ko u Rwanda rugwa mu mutego wo kugena ko ibyaha hafi ya byose bidasaza.
Ati “Ubu ngubu tugomba kuzitondera uyu mutego wo kuvuga ngo ibyaha bidasaza kuko dushobora kuzisanga buri wese avuze ikimubabaje ko cyaba icyaha kidasaza.
“Ubu ngubu umuntu araza akakubwira ati ihohoterwa ni icyaha kidasaza undi nawe akaza akakubwira ati iterabwoba, iterabwoba ni ikintu kugeza ubu kitagira igisobanuro ku rwego mpuzamahanga kuko abarikora usanga bavuga ko rifite impamvu zumvikana’’.
Uwizeyimana yasobanuye ko icyakozwe mu mategeko ahana ibyaha mu Rwanda, hagaragajwe ko mu gihe cyose uwakoze icyaha atarakurikiranwa, nta wavuga ko icyo cyaha cyashaje.
Avuga ko kuba umuntu mbere yarakoraga icyaha akigendera hashira imyaka runaka akazongera akugaruka atagikurikiranywe bitazongera kubaho mu mategeko ahana arimo kuvuguruwa ko ahubwo azajya akuriranjwa igihe cyose abonekeye.
Itegeko rigena ko iyezandonke ari umutungo ukomoka ku kintu cyose amategeko ateganyije nk’icyaha.
Urugero rw’iyezandonke ni nko gukomora umutungo ku bucuruzi bw’ibiyobyabwenge. Aho bimenyekaniye uwo mutungo ugomba gufatwa n’ukekwaho icyo cyaha agakurikiranwa.
Ibitekerezo ( 1 )
Ikibazo cyabadepite mwinjira muri tekinike y’amategeko cyane kandi ubundi icyo cyahs kidashobora gusaza kuko umuntu akomeza kuba muri etat delictueux itagiea igihe irangirira cyeretse habayeho cessation definitive de cet etat


text:
Uko ari batatu bavuga ko kwishyira hamwe kwabo bikwiye gutuma buri wese ategerezanya amashyushyu ibikorwa bya muzika aho bemeza ko hari ibintu bidasanzwe biteguye gukora.
Yemba Voice igizwe n’abaririmbyi batatu Mugabutsinze Moise asanzwe acuranga gitari, anafite ubuhanga mu kuririmba no kuvuza ingoma, undi yitwa Ruzima Bill [araririmba akanakirigita inanga ya Kinyarwanda] ndetse na mugenzi wabo witwa Rusanganwa Norbert uririmba akanabikomatanya no gucuranga gitari.
Aba baririmbyi uko ari batatu bamaze imyaka ibiri biga kuririmba no gucuranga mu ishuri rya muzika ku Nyundo, baririmba mu ndimi zirimo Icyongereza, Igifaransa, Igiswahili, Ikinyarwanda n’izindi.
Mugabutsinze Moise yabwiye IGIHE ko Kuvuka kw’iri tsinda byatewe n’uko ubwo itsinda rya Sauti Sol ryazaga mu Rwanda aba basore bagize amahirwe yo gusubiriramo indirimbo ‘Shake Yo Bam Bam’ y’iri tsinda ryo muri Kenya abantu bakabereka ko babishimiye cyane.
Uyu muhanzi yavuze ko kwishyira hamwe kwabo bizabongerera imbaraga, bikabafasha kugera kure mu muziki.
Yagize ati "Tuzagerageze gushyira hamwe imbaraga dufite kandi tugerageze gukora kugira ngo turusheho gutera imbere. Uko turi batatu ibyo ashoboye nanjye mfite ibyo nshoboye cyane kandi buri wese ashobora gukora ku giti cye bigakunda ariko twashatse guhuriza hamwe izo mbaraga kugira ngo birusheho kuba byiza cyane.”
Yongeyeho ko nyuma yo gusohora indirimbo ‘African Woman’ bafite indi mishinga y’indirimbo bateganya kuzashyira hanze mu gihe cya vuba harimo inshyashya yitwa ‘So Sweety’ bafite muri studio ya Producer Bob, iyi bayishyuriwe na The Ben wanyuzwe cyane n’ubuhanga bwabo.
Yagize ati “Imishinga dufite imbere ni myinshi harimo indirimbo iri kwa Producer Bob yitwa So Sweety iyi ndirimbo twayishyuriwe na The Ben kubera ko yishimiye impano yacu arayitwemerera izindi ni ubufatanye n’abandi bahanzi muri make ibikorwa biri mu nzira kandi bizaba ari byiza cyane ku buryo bizatum ahari aho tugera.”
Mugabutsinze yavuze ko mu byo bashyize imbere harimo gushyira ingufu cyane mu kunoza imiririmbire no kwihugura cyane mu bijyanye no kuririmba mu buryo bw’umwimerere. Ati “Ikindi twifuza ni uko tuzajya dukora umuziki wa live tuzagerageza gukora cyane kugirango dushimangire ibyo twigishwa mu ishuri.”
Ijambo ‘Yemba’ barikomoye mu rurimi rwa Lingara risobanura mu Kinyarwanda ‘ririmba’, naho Voice ni ijambo ry’Icyongereza risobanura ‘Ijwi’.


text:
Itariki ya Mbere Mata, buri mwaka ifatwa nk’umunsi wo kubeshya cyane mu bihugu byo mu Burayi no mu Burengerazuba bw’Isi.
Uyu mudepite wari ku televiziyo ya BFM yatumiwe n’umunyamakuru Apolline de Malherbe yatangaje ko yeguye ku mirimo ye, akibivuga yahise aceceka akanya gato, nyuma ahishura ko abivuze kuko ari umunsi wo kubeshya.
Yagize ati "N’umutima wanjye nafashe icyemezo cyo kwegura, nafashe umwanzuro wo guhagarika akazi mu kwezi kwa gatandatu. Ndashaka kujya mu bindi.”
Nyuma y’uko uwo mudepite yabitangaje ko yeguye, yahise yongeraho ko ari umunsi wo kubeshya ndetse n’ishyaka rye ryemeje ko uyu mudepite akiri mu kazi kugeza mu myaka ine iri imbere.
Mu Bufaransa umunsi wo kubeshya wahatangiye guhera mu myaka ya 1564.
Umunsi wo kubeshya ntabwo ari umunsi wemerwa n’igihugu runaka ahubwo wamamaye mu bihugu byinshi ku Isi, kandi wizihizwa buri tariki ya Mbere Mata, aho usanga abantu batera urwenya kandi bagahimba ibinyoma.
Inkomoko yawo ntisobanutse neza gusa hari abavuga ko ushobora kuba ukomoka ku munsi Abaromani bakoreragaho ibirori bya Hilaria, byabaga ku itariki ya 25 Werurwe, naho hagati y’ikinyejana cya gatanu n’icya 15, umunsi w’ibinyoma wabaga ku itariki ya 28 Ukuboza, aho n’ubundi mu bihugu bivuga Icyesipanyolo babeshyaga.
Uyu munsi rero n’Abanyarwanda bamwe na bamwe barawizihiza, babeshya mu buryo butandukanye. Nta wuzi aho Abanyarwanda babikuye cyangwa igihe batangiriye kubikora, ariko hari abavuga ko bawukuye ku bakoloni.


text:
Minisitiri w’Intebe, Dr Ngirente Edouard , yemeje ko Guverinoma y’u Rwanda itazirukana abarimu bigisha mu mashuri abanza n’ayisumbuye batize uburezi, ko ahubwo bazahugurwa ku bijyanye no kwigisha ibyo bize.
Mu 2016 umubare w’abarimu babyigiye mu mashuri yisumbuye wari 69.2% uvuye kuri 63.4% muri 2011. Ni mu gihe ku rwego rw’igihugu abakozi bafite ubumenyi bujyanye n’ibikenewe ku isoko ry’umurimo ubu bangana na 61%, ugereranyije n’abantu bose bari mu kazi.
Mu kiganiro Minisitiri w’Intebe yagiranye n’Inteko Ishinga Amategeko mu cyumweru gishize ku ruhare rw’uburezi mu kubaka igihugu gifite ubukungu bushingiye ku bumenyi, yagaragaje ko mu mashuri yisumbuye harimo ikibazo cy’abarimu badafite ubushobozi.
Yanagaragaje ko umubare w’abarangiza amashuri yisumbuye, amakuru na kaminuza batabona akazi ukiri hejuru, aho abarangije kaminuza n’amashuri makuru batabashije kubona akazi ari 27.7% naho abarangije amashuri yisumbuye batabashije kubona akazi bangana na 35%.
Bamwe mu bagize Inteko ishinga amategeko bibajije impamvu Guverinoma ivuga ko ifite abarimu batize uburezi nyamara mu bashomeri barangije kwiga ibyiciro binyuranye harimo n’abize uburezi. Ibi byatumye batanga igitekerezo cy’uko hakwirukanwa abatarize uburezi hagashyirwamo ababwize badafite akazi kugira ngo iki cyuho kivemo.
Depite Mukandekezi Petronille yagize ati “Ibyo aribyo byose muri 35% barangije amashuri yisumbuye badafite akazi harimo abize kwigisha bivuga ngo bemerewe kwigisha, ariko turacyasanga mu mashuri abanza abarimu bita ‘aba-autres’, abatarize uburezi kandi muri bariya harimo abize TTC [kwigisha mu mashuri abanza], kuki aba bantu badasimbura bariya ngo uyu mubare ugabanuke.”
Depite Uwamama Marie Claire yongeyeho ko Guverinoma yareba uko isimbuza abatarize uburezi kugira ngo umubare w’abashomeri babwize ugabanuke ndetse n’icyuho mu barimu badashoboye kigabanuke.
Minisitiri w’Intebe yasobanuye ko muri 69.2% bigisha mu mashuri yisumbuye badafite ubushobozi harimo abarimu bigisha ku nzego batakabaye bigishaho n’abigisha ibyo bize ariko batarize ubwarimu.
Yemeje ko nk’umwarimu wize imibare akaba ariyo yigisha atazirukanwa kuko ibyo yigisha yarabyize ahubwo icyo abura ni akantu gato ko kumuhugura uko iyo mibare yize yayigisha.
Yagize ati “Niba amaze imyaka itanu yigisha mu mashuri yisumbuye, yigisha ibyo yize ariko abura agashami gato k’ubumenyi mu kwigisha, twumva ko tutamutakaza mu gihe amaze kugira ubunararibonye bwo guhagarara imbere y’abana no kubabwira ibyo abigisha, ahubwo twamuhugura gato gusa ku bijyanye no kwigisha iyo siyansi yize.”
Minisitiri w’Intebe yakomoje no ku barimu bigisha mu mashuri yisumbuye nabo bafite dipolome y’amashuri yisumbuye gusa, avuga ko abo bigisha aho batakagombye kwigisha bazagenda basimbuzwa buhoro buhoro cyangwa se bamwe muri bo bakajyanwa kwiga amasomo arimo n’ubumenyi mu byo kwigisha.
Kuba hari abize uburezi bari mu bushomeri kandi biboneka ko bakenewe, Minisitiri w’uburezi Dr Musafiri Papias yasobanuye ko nk’abarangiza muri TTC barenze abarimu bakenewe mu mashuri abanza, icyakora avuga ko kuba aya mashuri yiyongeraho 3% buri mwaka, kuba hari abajya mu kiruhuko cy’izabukuru n’amashuri mashya ahangwa, bizatanga umusanzu mu gukemura ikibazo.
Minisitiri w'Intebe ubwo yari amaze kugeza ku Nteko Ishinga Amategeko Amategeko imitwe yombi ibikorwa bya Guverinoma birebana n’uruhare rw’uburezi mu kubaka igihugu gifite ubukungu bushingiye ku bumenyi
Minisitiri w’Intebe, Edouard Ngirente aganira na Mukabalisa Donatille uyobora Inteko Ishinga Amategeko Umutwe w’Abadepite
Minisitiri w‘Uburezi, Dr. Musafiri Papias Malimba aganira na Minisitiri w’Abakozi ba Leta n’Umurimo, Rwanyindo Kayirangwa Fanfan hamwe na Visi Perezida wa Sena, Gakuba Jeanne d'Arc
Minisitiri w’Intebe, Dr Ngirente Edouard imbere y'Inteko Ishinga Amategeko
Minisitiri w‘Uburezi, Dr. Musafiri Papias Malimba, ubwo yari mu nteko
Umunyamabanga wa Leta muri Minisiteri y’Uburezi ushinzwe Amashuri y’Imyuga n’Ubumenyingiro, Rwamukwaya Olivier n’Umunyamabanga wa Leta muri Minisiteri y’Uburezi ushinzwe Amashuri Abanza n’Ayisumbuye, Munyakazi Isaac; bungurana ibitekerezo
Depite Nkusi Juvenal atanga ibitekerezo
Amafoto: Primature


text:
Bamwe mu baturage batari bake batuye mu karere ka Ngororero baravuga ko inzara bari biteze nyuma y’ Ibiza biherutse kwibasira cyane aka karere, bari kuyibona ubu.
Muri Gicurasi 2018, ni bwo bamwe mu baturage bo mu karere ka Ngororero kamwe mu twari turi gushegeshwa n’ ibiza muri iki gihe babwiraga TV na Radio One ko byagombaga kuzabateza inzara mu minsi iri imbere bitewe n’ uko byari biri kubangiriza ku bwinshi imyaka yari iri mu mirima.
Nyuma y’ igihe kitarenze amezi abiri ibi biza bihagaze, ibi bitangazamakuru byongeye gusura abaturage b’ akarere ka Ngororero maze babibwira ko inzara bari biteze ibamereye nabi.
Benshi mu mu batuye akarere ka Ngororero muri iyi minsi bemeza ko batunzwe no guhaha, ibyo ngo batari bamenyereye.
Abandi na bo bavuga ko udutoki (ibitoki) ari byo bibatunze nubwo ngo na byo bitorohewe n’ ibi biza.
Imvura yaguye mu itumba ry’ uyu mwaka benshi mu bakuze cyane bemeza ko yaherukaga mu myaka isaga 30 ishize. Uretse kwangiza imyaka, ibikorwaremezo birimo imihanda, ibiraro, amashuri n’ ibindi yanahitanye abaturage mu bice bitandukanye by’ igihugu.


text:
Bosenibamwe yahize guca burundu inzererezi
Minisiteri y’Ubutegetsi bw’Igihugu (MINALOC) ibinyujije mu Kigo cy’Igihugu gishinzwe Igororamuco (NRS), yiyemeje gukura inzererezi mu mihanda bitarenze imyaka ibiri.
Ibi byatangajwe n’Umunyamanga wa Leta muri MINALOC ushinzwe Imibereho myiza y’abaturage, Dr Alivera Mukabaramba hamwe n’Umuyobozi Mukuru wa NRS, Aimé Bosenibamwe.
Aba bayobozi babitangaje mu gikorwa cyo gutangiza inzu izajya icumbikirwamo abana n’abantu bakuru basabiriza ku mihanda, iri mu kigo ngororamuco i Gitagata mu karere ka Bugesera.
Banagiranye amasezerano n’ababyeyi hamwe n’ubuyobozi bw’uturere, ko abana 63 barangije amasomo y’igororamuco mu kigo cy’i Gitagata batazongera gusubira mu muhanda.
Bosenibamwe Aimé avuga ko inyubako zo kwakira abantu bavugwaho ubuzererezi no gusabiriza, zizaba zarangije kubakwa mu kwezi k’Ukwakira k’uyu mwaka wa 2018.
Uyu muyobozi wa NRS agira ati ”Haracyari abana hafi 2,000 bari mu muhanda bataragera mu bigo ngororamuco, ariko iki kigo nta bushobozi bwo kwakira abantu benshi cyari gifite”.
“Niyo mpamvu Guverinoma yahisemo kwagura ibi bigo kugira ngo byakire umubare munini w’izo nzererezi, harimo na bariya bana b’abakobwa batewe inda bari za Nyabugogo n’ahandi”.
Avuga ko amazu yo kwakira aba bana namara gutunganywa hazabaho ibikorwa byo kubashakisha no kubazana mu bigo ngororamuco.
Avuga ko aya mazu azuzura hakoreshejwe amafaranga y’u Rwanda miliyari ebyiri na miliyoni 900. NRS ivuga kandi ko ikoresha amafaranga arenga miliyoni 80 buri kwezi yo kugorora abavanwa mu buzererezi.
Umwe mu babyeyi waje kureba umwana we mu kigo i Gitagata, avuga ko yishimiye kubona umwana we arerewe muri icyo kigo, ariko ko ubukene bwatumye ajya mu muhanda ngo ntaho bwagiye.
Ati ”Kubera kutagira isambu no kubaho mu bupagasi hirya no hino muri aka karere ka Bugesera, umwana yarabibonye arigendera”.
Umunyamabanga wa Leta muri MINALOC, Dr Alivera Mukabaramba araburira ababyeyi batagumana abana mu miryango, ko nabo barimo gusabirwa ibihano.
Akavuga ko niba ari impamvu y’ubukene, umuntu yakwifashisha umurenge SACCO ukamuguriza igishoro cyo kwiteza imbere kandi akitabira gahunda zirimo iya VUP.
Ati”Imiryango itishoboye ibarirwa hagati y’ibihumbi 85-90 ihabwa amafaranga agera muri za miliyari, hari n’amafaranga ari muri SACCO badakoresha”.
Dr Mukabaramba akomeza agira ati ”Hari ubukene abantu bitera kuko badashobora gukora. Abashyira mu nshingano ibihano bagomba kubikora”.
Abana bajya mu mihanda bavuga ko babiterwa n’ubukene mu miryango yabo, amakimbirane y’abashakanye ndetse n’irari ry’ibyo babonana abandi.
Ibitekerezo ( 1 )
Ibi bimeze nka Minister wo mu Rwanda wigeze kuvuga ko muli 2008,UBUKENE mu Rwanda buzaba ari "umugani".Cyangwa Mobutu wigeze kubwira Abanyekongo ngo muli 1980,buli muturage azaba afite imodoka.Ibi ni ukurota.Mu bihugu byose habamo INZEREREZI,abakene,abarwayi,abasaza,urupfu,etc...Nta muntu numwe wabikuraho.UMUTI wabyo ni umwe gusa,nubwo abantu batawitayeho,bakibera mu byisi gusa.Ku Munsi w’Imperuka,imana izakuraho ubutegetsi bw’abantu,ishyireho ubwayo.Byisomere muli Daniel 2:44.Noneho isi ibe Paradizo,ibibazo byose biveho.Ndetse n’urupfu.Byisomere muli Ibyahishuwe 21:4.Niba ushaka kuba muli iyo Paradizo,tangira ushake imana cyane kugirango uzarokoke ku Munsi w’Imperuka nkuko dusoma muli Zefaniya 2:3.Kubera ko abantu bibera mu byisi gusa ntibite ku byerekeye imana,ibafata nk’abanzi bayo.Bisome muli Yakobo 4:4.


text:
Uyu mugabo w’imyaka 31 y’amavuko atuye mu Mudugudu wa Gitwa mu Kagari ka Munazi aho abana n’umugore we Hategekimana Liberatha w’imyaka 30; bamaze kubyarana abana babiri.
Umunyamakuru wa IGIHE yigeze kubasanga ku Murenge wa Save muri Nyakanga 2018 baje gusezerana kuko bari basanzwe babana mu buryo butemewe n’amategeko.
Icyo gihe batanze ubuhamya bwakoze ku mitima ya benshi.
Icyo gihe Dusengimana yagize ati “Twahoranaga induru n’amakimbirane ku buryo byari bigeze aho ntaha abana bagahunga ngo ntabahitana. Ntabwo najyaga inama n’umugore kandi imirimo yose narayimuhariga ngo ayikore yabyanga nkamukubita.”
Kuri uwo munsi imbere y’imbaga y’abaturage Hagegekimana nawe yaragize ati “Nk’uko cheri (umukunzi) wanjye abivuze ntabwo twashyiraga hamwe. Ubu namwe murabibona ko nabaye umukobwa mwiza ndumva nishimye ku mutima wanjye hakeye, tugiye gufatanya twiteze imbere n’abana bacu tubarere neza.”
Umunyamakuru yabasuye mu rugo
Nyuma y’amezi abiri batanze ubuhamya imbere y’imbaga y’abaturage, umunyamakuru yabasuye aho batuye mu rugo abatunguye.
Ahagana saa yine z’amanywa ku wa gatatu tariki ya 12 Nzeri 2018, nibwo Umunyamakuru wa yageze mu rugo rwabo asanga hari abana babiri gusa, umwe w’ imyaka itandatu y’amavuko n’undi ufite ine.
Bamubwiye ko ababyeyi babo bombi bagiye kuvoma amazi mu kabande. Mu gihe cy’iminota 15 bahise baza bakurikiranye bikoreye amajerekani y’amazi, baganira ku buryo wabonaga ari ibintu bishimishije.
Bakimara kugera mu rugo, bagarutse ku nzira banyuzemo kugira ngo bave mu makimbirane ndetse bace ukubiri no kongera kuba umwe yavunisha undi mu mirimo.
Hategekimana Liberatha yagize ati “Urabona ko njye n’umutware wanjye tuvuye kuvoma amazi yo gukoresha mu rugo, ubu dusigaye dufatanya mu bintu byose. Mbere ntabwo twumvikanaga kuko nta nubwo twari twarasezeranye; nakoraga akazi kose njyenyine kuko yabaga yagiye.”
Dusengimana Jean Baptiste avuga ko kuvunisha umugore we no kumuhohotera yabicitseho nyuma yo kumva inyigisho yahawe n’ubuyobozi hamwe n’abafatanyabikorwa bakorera mu murenge wabo no mu Karere ka Gisagara.
Ati “Kugira ngo mpinduke byatewe n’inyigisho abayobozi baduheraga mu nama, nageze aho njya no mu matsinda hamwe no mu mugoroba w’ababyeyi baranyigisha mfata umwanzuro wo guhinduka kuko nabonaga urugo rwanjye rugiye kuzasenyuka burundu”.
Uyu mugabo w’imyaka 31 y’amavuko avuga ko kuri ubu afatanya n’umugore we indi mirimo yo mu rugo nko guteka, gushaka inkwi, kumesa imyenda, gukora isuku no guha abana uburere kandi biri kubyara inyungu yo kugera ku iterambere.
Umuyobozi w’Umudugudu wa Gitwa, Niyikiza Odette, avuga ko uwo muryango wahoraga mu makimbirane ariko kuri ubu ufite urugo ntangarugero mu kubana neza.
Ati “Uyu muryango warahindutse pe, urugo rwabo ni intangarugero mu mudugudu kuko bafatanya imirimo yose kandi nta makimbirane akigaragara hagati yabo.”
Umunyamabanga Nshingwabikowa w’Umurenge wa Save, Kimonyo Innocent, avuga ko hakiri ingo zitabana neza aho usanga hari abagabo bavunisha abagore babo cyangwa bagahohoterana ariko bakomeje kubigisha kandi hari benshi bamaze guhinduka.
Ati “Twari dufite ingo nyinshi zihora mu makimbirane ndetse badafatanya n’imirimo aho wasanganaga cyane cyane abagabo bahohotera abagore. Uko tugenda tubigisha hari benshi bamaze guhinduka ariko turakomeje kugira ngo bose bahinduke bose banane neza mu ngo nziza zifite icyerekezo.”
Kimonyo avuga ko imiryango ikunze kugaragaramo amakimbirane ari igizwe n’ababana batarasezeranye ariko bageze kure babigisha kandi biri gutanga umusaruro kuko muri uyu mwaka wa 2018 basezeranyije imiryango irenga 200 hakaba hasigaye 43 gusa.
Intego bihaye ni uko iyo 43 nayo bazayisezeranya bitarenze uyu mwaka wa 2018 kuko bageze kure bayiha inyigisho.


text:
Abafotozi Evan Schiller na Lisa Holzwarth bo muri Botswana, bafotoye intare y’ingore yishe inguge igatabara akana kayo igihe iz’ingabo zashakaga kukarya.
Nk’uko ikinyamakuru umuryango.rw tubikesha The San Francisco Globe, aba bafotozi bagize amahirwe yo gufata amafoto atangaje y’amakimbirane yabaye hagati y’intare n’inguge mu ishyamba ryo muri Botswana. Inguge zaragongeraga cyane mu gihe intare zatontomaga ari na ko zizirukankana zizishakaho umuhigo.
Inguge y’ingore yari ifite akana kayo, yashatse kugahungana, iba iguwe gitumo n’intare y’ignore irayica, ariko nyuma ibona ko yari ifite akana kamaze hafi ukwezi kumwe nk’uko byasobanuwe n’aba bafotozi.
Umwe muri aba fafotozi yagize ati “Akana k’inguge kerekanaga guhungabana n’umunaniro. Intare y’ingore ikimara kwivugana nyina yafashe akana mu kanwa ireba uburyo kababaye najye ngumishaho camera n’ubwo byari bigoye gufata amashusho.”
Mu buryo butunguranye ka kana k’inguge karagongereye gatangira no gukorakora igituza cy’intare bigaragara ko kashakaga konka.
Mu kanya haje intare ebyiri, iy’ingabo n’iy’ingore. Ya yindi y’ingore yari igifite ka kana itangira kuzamagana mu gihe hari n’inguge y’ingabo yari mu giti irimo kureba ibyari biri kuba itegereje gutabara aka kana ka yo.
Yamanutse isa n’ishuka izo ntare zose; ubwo intare y’ingore yasaga n’irekuye ka kana kayo, yahise inyaruka iragafata yurira igiti. Ibi byerekanye impuhwe zidasanzwe intare yagiriye akana k’inguge, bituma abanyamakuru bakeka ko iyo intare iyo iza kumenya ko nyina igafite itari kuba ikiyishe wenda.


text:
Uyu muganda wabereye hafi ya Komini Poto-Poto, hakorwa isuku yo gutema ibihuru no kuzibura imiyoboro y’amazi; wahurije hamwe Abanyarwanda n’abaturage bo muri Repubulika ya Congo, ku wa 2 Kamena 2018.
Ambasaderi w’u Rwanda muri Congo Brazzaville, Dr Habyalimana Jean Baptiste, yibukije Abanyarwanda uruhare rwabo mu kwimakaza umuco wo guteza igihugu barimo imbere, banasangiza abenegihugu indangagaciro z’ubunyarwanda harimo n’isuku.
Yashimiye abitabiriye iki gikorwa, anibutsa uruhare rwa buri wese mu kubungabunga ibidukikije. Icyumweru cyahariwe kubungabunga Ibidukikije cyari gifite insanganyamatsiko igira iti “Turwanye ihumana ry’ibidukikije riterwa na pulasitike”. Umunsi Mpuzamahanga w’Ibidukikije wizihizwa ku wa 5 Kamena buri mwaka, washyizweho n’Umuryango w’Abibumbye mu 1972.
Abahanga bagaragaza ko hatagize igikorwa mu kubungabunga ibidukikije, mu 2050 mu biyaga no mu nyanja umubare wa pulasitike uzaba uruta uw’amafi abibarizwamo.
Umuyobozi wa Komini ya Poto-Poto, Jacques Elion, yavuze ko yishimiye kubona Ambasade y’u Rwanda yegera ubuyobozi ahagarariye, isaba ko bafatanya mu bikorwa by’umuganda.
Yagize ati “Byaradushimishije kandi nanejejwe no kubona n’abaturage babyumvise, kuko hari benshi bitabiriye iki gikorwa.”
Abaturage bafite ibikorwa muri aka gace bashimishijwe n’uburyo Abanyarwanda bitabiriye umuganda bafite umurava, biha umukoro wo kubigira umuco wabo.
Abanyarwanda baba muri Congo bamaze kugira umuco ibikorwa by’umuganda rusange bigamije gutanga umusanzu mu kubaka igihugu mu nzego zitandukanye.
Ku nshuro ya mbere abatuye muri Congo Brazzaville, igikorwa cy’umuganda rusange ukorwa mu mpera za buri kwezi ku Banyarwanda b’imbere mu gihugu bawukoze ku wa 2 Kanama 2017, wari mu rwego rwo gutunganya ahakorewe amatora y’umukuru w’igihugu yo ku wa 3 Kanama 2017.
Itegeko rigenga umuganda riteganya ko Umunyarwanda wese ufite nibura imyaka 18 kandi utarengeje 65 ufite imbaraga zo gukora, afite inshingano zo gukora umuganda. Icyakora, urengeje imyaka 65 ubishaka, ashobora kwitabira ibikorwa by’umuganda.


text:
*Ubuyobozi burabashimira ko bumvise inama babagiriye
Abaturage batuye mu kagari ka Nyamagana umurenge wa Remera ho mu karere ka Ngoma bujuje ibiro by’akagali bifite agaciro ka miliyoni 5Frw.
Abatuye hariya barishimira iki gikorwa bakavuga ko bagiye kujya bahabwa serivise ahantu hameze neza, bakemeza ko ari urugero rwiza rwo kwigira no kwishakamo ibisubizo.
Ku ruhande rw’Ubuyobozi bw’umurenge wa Remera bwo bushima abaturage batanze imbaraga zabo ndetse n’amafaranga kugira ngo uyu muhigo weswe.
Iyi nyubako yubatwse n’abaturage batuye mu midugudu 10 igize akagali ka Nyamagana mu murenge wa Remera ho mu karere ka Ngoma. Ubwabo nta zindi nkunga bahawe, bakavuga ko kuba ari bo biyubakiye akagali hari byinshi bisobanuye ku kwigira.
Karasira Vianney umwe mu baturage agira ati “Ndareba iriya nzu nkabyina, nkishimira ko hariho amaboko yange. Twarakavuguruye ku nkunga yacu nta we twasabye umusanzu, ndumva ari byiza cyane twaburaga aho twakira serivise.”
Mutakente Leontine na we ati “Kagiye gukemura ibibazo byinshi birimo kubura ahantu twakiraga serivise, biradushimishije cyane, ni ishema ryacu.”
Bamwe mu bayobozi b’imidugudu yabaye indashyikirwa mu gutanga imisanzu yo kubaka aka kagali na bo bahamya ko ari ishema kuri bo.
Uwitwa Nsabimana Etienne uyobora umudugudu wa Bukiranzuki ati “Gucumbika biragoye nubwo abantu baducumbikiye ariko abaturage twarabibashishikarije batanga amafaranga turayakusanya abandi bakoresha imbaraga zabo none karuzuye.”
Uwantege Xaverine uyobora umudugudu wa Ryinteko na we ati “Abaturage ntibatugoye namba, twarabibabwiraga bakabyumva vuba.”
Ku ruhande rw’umunyamabanga nshingwabikorwa w’aka kagali ka Nyamagana, Mukayiranga Dative umaze kubaka ibiro bya buri tugali aho yagiye ayobora, ashimira abaturage ku bwitange bagaragaje kugira ngo iyi nyubako irangire ndetse n’uyu muhigo weswe.
Ati “Ndashimira abaturage b’akagari ka Nyamagana, ndabashimira mbikuye ku mutima abatanze imisanzu yabo biyubakira akagali, nta nkunga n’imwe narabibabwiye baranyumva kandi nizera ko bakomeje gutya twazagera no ku bindi byiza birenze ibi.”
Umunyamabanga nshingwabikorwa w’umurenge wa REMERA Nsanzuwera Michel avuga ko abaturage kwiyubakira akagali ari imbuto nziza yo kwigira bakomora ku buyobozi bwiza, akabasaba gukomeza kugira uruhare mu bibakorerwa.
Ati “Icya mbere ni ukumva ko inyubako ari iyabo, ari bo bazayihererwamo serivise kandi bakumva ko ari igikorwa cyabo kizabaha ishema.”
Inyubako y’akagali ka Nyamagana yatangiye kubakwa kuwa 23/03/ 2017 ikaba yuzuye itwaye amafaranga y’u Rwanda 4 475 000 Frw akaba yaravuye mu baturage basaga ibihumbi birindwi batuye Nyamagana.
Elia BYUKUSENGE
UMUSEKE.RW/Ngoma


text:
Imurira ibintu kuri Microsoft Edge ubivana muri porogaramu y’Urutonde rusomwa
Hari urutonde rusomwa ruba imbere muri Microsoft Edge, mushakisha nshya yo muri Windows 10. Niba warakoresheje porogaramu y’Urutonde rusomwa yo muri Windows 8.1 maze ukaba wimukiye kuri Windows 10, imurira muri Microsoft Edge ibintu byo muri porogaramu ya kera.
Muri porogaramu y’Urutonde rusomwa, hitamo ikintu wafungururira muri Microsoft Edge.
(Nifungukira mu yindi mushakisha, ujye ku Itangira, maze Amagenamiterere > Sisitemu > Porogaramu zisanzweho uhindure mushakisharubuga isanzweho yawe ibe Microsoft Edge.)
Muri Microsoft Edge, hitamo agashushondanga k’akanyenyeri, uhitemo Urutonde rusomwa, maze uhitemo Kongeraho.


text:
Kuwa 7 Mata 2017, ku Rwibutso rwa Jenoside rwa Kigali, Perezida wa Repubulika Paul Kagame yahumurije abarokotse Jenoside abizeza ko batari bonyine.
Yagize ati “Abacitse ku icumu ntibari bonyine, batakaje imiryango ariko hari umuryango umwe batatakaje, ni igihugu. Igihugu cy’u Rwanda ni umuryango w’abo bacitse ku icumu, ni umuryango wa buri munyarwanda.”
Umuyobozi mukuru w’Igihugu yavuze ayo magambo y’ihumure mu muhango wo gutangiza ibikorwa byo kwibuka Jenoside yakorewe Abatutsi ku nshuro ya 23. Abashyitsi baturutse imihanda yose barenga 400 bari bitabiriye uwo muhango. Harimo abayobozi bo mu bihugu bitandukanye, abanyacyubahiro, Abarokotse ndetse n’abahagarariye imiryango iharanira inyungu z’Abarokotse.
Mu rwego rwo kunamira inzirakarengane za Jenoside zirenga miliyoni, Umukuru w’Igihugu Paul Kagame, Umufasha we, Jeannette Kagame hamwe n’Umuyobozi wa Komisiyo y’Ubumwe bw’Afurika, Moussa Faki Mahamat, bashyize indabo ku mva iherereye ku Rwibutso ku Gisozi. Nyuma, bakurikijeho gucana Urumuri Rutazima, ruzamara iminsi 100 y’icyunamo. Urumuri Rutazima rushushanya umuco w’ubutwari no kudaheranwa n’amateka mabi, waranze abanyarwanda mu gihe cy’imyaka 23 ishize.
Perezida Kagame na Madame mu muhango wo gutangiza ibikorwa byo Kwibuka ku nshuro ya 23
Ubwo yafataga ijambo muri uwo muhango, Bwana Moussa Faki Mahamat, yashimye uwo muco utangaje wo kudaheranwa n’amateka mabi waranze Abanyarwanda nyuma ya Jenoside yakorewe Abatutsi.
Yagize ati, “Nta kindi cyakwibagiza kariya kaga, kitari ukugwiza imbaraga, ubutwari, ubupfura no kwiyubaka. Iyo mico ni urugero rwiza rutangaje utasanga ahandi. Abanyarwanda ntaho bataniye na ya nyoni ya kera ivugwa mu migani y’Abarabu yitwa Phoenix. Irashya ariko nyuma y’igihe ikazuka ikava mu ivu ryayo.”
Mu ijambo rye, Perezida Kagame yavuze ko kugirango u Rwanda rwigobotore akaga rwahuye nako, hakenewe gukorana umwete buri gihe kugeza aho igihugu kizaba kibereye buri munyarwanda n’undi wese wakwifuza kugituramo. Yagize ati “Ibyabaye byarabaye. Ntacyo twabihinduraho. Ariko dushobora guhindura uko ibintu bimeze uyu munsi ndetse n’ibishobora kuzaba mu minsi iri imbere. Kandi tuzabigeraho.”
Perezida Kagame yanashimangiye ubutwari bwaranze abantu bamwe na bamwe nka Kapiteni Mbaye Diagne ukomoka muri Senegali n’abasirikare b’Abanyegana bari mu butumwa bw’amahoro mu gihe cya Jenoside banze kumvira itegeko ryabasabaga kwitahira ahubwo bakaguma mu Rwanda mu 1994, bityo bagira abo barokora mu bahigwaga.
Umuhango wasojwe hatambutswa ubutumwa butanga ihumure n’ibyiringiro bwari bukubiye mu bihangano by’urubyiruko rw’u Rwanda.


text:
Amateka y’uko abagore batangiye gukoresha Ibirungo (make up)
Ijambo cosimetike (cosmetics) ryaturetse ku ijambo ry’ikigereki “kosmetikos” bivuga kumenya kwitaka. Ibirungo byatangiye gukoreshwa kera ,mu buryo bwo kugaragaza imyemerere, aha turavuga nk’igihe amabara yakoreshwaga mu mihango y’amadini. Nyamara siko byakomeje kuko uko imyaka igenda uburyo abantu bisiga ibirungo (make up) n’impamvu ituma bisiga byagiye bihinduka.
Kwisiga ibirungo (make up) byahere kera muri Egiputa (Egypt) imyaka ibihumbi icumi imbere yo kuza kwa Yesu aho abagore ndetse n’abagabo bakoreshaga amavuta (oil) ahumura mu koza no koroshya uruhu rwabo ndetse no guhindura impumuro y’umubiri ndetse n’amarangi bashaka guhindura ibara ry’uruhu.
Muri icyo gihe bahinduraga umusatsi,bagasiga iminywa yabo, amatama ndetse n’ inzara bakoresheje hina (henna) yewe n’ibitsike hamwe n’amaso ntibyasigaraga bidasizwe amabara atandukanye.
Bivugwa ko ibyo byose babikoraga kubera ko babaga boze amazi y’umugezi ,bakisiga amavuta kugira ngo bitume uruhu rwabo rutangirika.
Mu kwisiga rero ntibabaga bagamije gusa kugaragara neza ahubwo byabaga ari n’ uburyo bwo kwerekana imyemerere yabo kuko bizeraga ko kwiyitaho no gusa neza bishimisha Imana zabo (ibigirwamana).
Abanyegiputa (Egyptians) sibo bonyine bisigaga kuko n’abagore b’abagereki (Greece) ndetse n’abaroma (Romans) nabo bisigaga ku maso, bakanisiga ingwa mu maso kuko kuba umuntu yererana byabaga ari ubwiza. Banakoreshaga ihina (henna) bahindura ibara ry’umusatsi wabo dore ko bo bemeraga ko gusa neza ari uguhamagara Imana zabo ku isi.
Mu kinyejana cya cumi n’agatatu abagore batangiye kwisiga lipstick y’iroza mu buryo bwo kwerekana ko bakize, bashobora kuba bagura ibyo kwisiga naho mu kinyejana cya cumi n’umunani abafaransa bakoreshaga lipstick y’ umutuku muburyo bwekerekana ko bafite ubuzima bwiza no kuba umuntu afite umutima mwiza ukunda.
Mbere y’ikinyejana cya cumi n’icyenda abagabo bari bakisiga puderi ndetse n’ ibindi ubu bikoreshwa akenshi n’abagore .
Abagore batangiye cyane kwinjira mu bijyanye no ku irunga mu kinyejana rya cumi n’icyenda bigenda bigirwa byiza kurushaho ,dore ko n’inganda zabyo zari zimaze gutera imbere.
Mu Rwanda abagore batangiye kwisiga ibirungo mu myaka ya za 80 irangira hafi ya za 90. Habanje kumenyekana cyane ikirungo cyo ku munywa cyitwaga rouge baiser icyo gihe, ariyo lipstick cyangwa rouge à lèvre. Hamenyekanye kandi na tiro yasigwaga ku maso. Kuri ubu rero abanyarwandakazi benshi bitabira cyane gukoresha ibirungo ndetse basigaye bagura n’izihenze cyane bakabikoresha hafi ya buri munsi.
Make up cyangwa ibirungo biri ubwoko bwinshi muri zo twavugamo puderi, gel, amavuta, lipstick. Hari ibirungo byo gusiga ku nzara, ku maso n’izindi nyinshi.
Mugihe umuntu yisiga ibirungo (make up) ni ngombwa ko afata agahe ke akabikora neza dore ko ziri mu bintu byerekana imyumvire n’imitekerereze ye.
Iyo wisize byinshi cyane bigaragara nabi kandi kwisiga nabyo ni ngombwa kuko nk’abagore ubwiza bwabo buba bugomba kugaragara.
Yanditswe na Sonia Umwali kuri www.agasaro.com
photo internet : polish magazine
Ibitekerezo byanyu
-
muzadukorere study mutubwire aho umuntu yakura ibirungo original kuko ikigali bose bavuga ko barangura original wabyisiga ugasanga nibipilate bibi. uzadukorere study utubwire ama marques meza kuri rouge a levres, tiro, concealor, foundation, masquara,... then utubwire naho twabisanga mu maguriro ya kugali kuko njye ndambiwe made in china kabsa !


text:
Umugabo w’imyaka 48 utuye mu mujyi wa London mu bwongereza yahishuye byinshi ku mibereho ye nyuma yo kuryamana n’abagore barenga 1000, ibintu yagize umwuga bigatuma areka akazi yari asanzwe akora.
Seani Love afite inkomoko mu gihugu cya Australia, gusa kuri ubu atuye mu mujyi wa London. Ahamya ko hari igihe mu ijoro rimwe akorera agera ku 1,200 cy’amayero akesha igikorwa cyo Gupfubura.
Ataratangira ibyo kuryamana n’abagore cyane, Seani ngo yakoraga akazi ko kurema ama Software {Software engineer}, gusa ngo nyuma yo kujya yitabira ibiganiro by’abantu bakuru bivuga ku gukora imibonano mpuzabitsina, yahise yiyemeza kureka akazi yari asanganywe, atangira kujya apfubura abagore.
Seani ahamya ko amaze gupfubura abagore barenga 1000, kandi ngo buri umwe amwishyura agera ku gihumbi n’amagana abiri by’amayero, k’uburyo ngo byamaze kumuhindura umuherwe ukomeye.
Uyu mugabo yabwiye Dailymail ko ngo iyo akigera ku buriri agiye kuryamana n’umukiriya we, ikintu cya mbere amubaza ngo ni ukumenya imyanya imushimisha cyane kugira ngo aze kumuha ibyishimo byuzuye, hanyuma akabona gutangira akazi.
Yanavuze ko nta mpamvu umuntu w’umugabo ashobora kwirirwa yicaye nta kazi afite, nyamara abagore bamukeneye ku bwinshi, Aha tugenekereje ninkaho yashatse kubwira bamwe badafite imirimo ko bagomba gukura amaboko mu mufuka maze bagakora utuzi twose dushoboka, pfa kuba twinjiza.


text:
Urubyiruko rukwiye gutozwa kare kugendera ku ndangagaciro z’umuco nyarwanda kandi rugafatira icyitegererezo ku Banyarwanda babaye intwari bakarubera urugero rwiza rwo gukurikiza.
Umuyobozi mukuru w’itorero ry’igihugu Bamporiki Edouard yabisabye urubyiruko rw’abasore n’inkumi basoje amashuri yisumbuye bo mu itorero INKOMEZABIGWI ubwo hasozwaga iri torero ku rwego rw’igihugu mu murenge wa Shangi mu karere ka Nyamasheke, intara y’Uburengerazuba.
Urubyiruko rw’abanyeshuri 507 basoje amashuri yisumbuye bo mu itorero INKOMEZABIGWI ryatorejwe mu ishuri ryisumbuye rya Gafunzo mu murenge wa Gashangi mu karere ka Nyamasheke, akasorejwe ku rwego rw’igihugu iri torero batangaje ko bigiyemo byinshi birimo amateka y’igihugu, guteza imbere ubukungu n’imibereho myiza n’ibindi.
Bavuga ko nabo batagiye kubyicarana gusa ahubwo ko bagiye kubigeza aho batuye babera urugero abandi baturage mu bikorwa birimo ibibateza imbere, by’umwihariko nk’urubyiruko bakaba ngo bazita ku gukangurira bagenzi babo kwirinda ibiyobyabwenge n’indi myitwarire idakwiye.
UFITINEMA yagize ati: “ntabwo tugiye kwicarana ibyo dukuye muri iri torero ahubwo tugiye kubera abandi urugero rwiza no kubafasha kwiteza imbere"
Umuyobozi w’itorero ry’igihugu Bamporiki Edouard asobanura “ko itorero rifitiye akamaro abakiri bato aho batozwa kare umuco nyarwanda bityo ukababera umusingi bubakiraho, ikindi gikwiye akaba aruko abakiri bato bakwita ku gufatira urugero ku ntwari z’Abanyarwanda bakarubera urugero rwiza bakurikiza.”
Abitabiriye itorero ry’INKOMEZABIGWI bigiye hamwe uburyo gahunda z’iteramberery’igihugu zagerwaho ku bufatanye bw’urubyiruko n’abaturage bakaba biyemeje ko bazabishyira mu bikorwa nkuko babyiyemeje muri iri torero bari bamazemo icyumweru.


text:
Isengesho rya Nehemiya
Mana yanjye ujye unyibuka kandi ntuzahanagure imirimo yanjye myiza nkoreye inzu y’Imana yanjye, n’ibihe bifatwa muri yo “Nehemiya 13:14”
Iri sengesho ryasenzwe n’umugabo witwa Nehemiya ubwo yaramaze kwirukana Tobia umwe wari waracuditse na Eliyashibu akamutunganyiriza icyumba mu nzu y’Imana… ntabwo umurimo yakoze wari woroshye namba, gufata umuntu w’umugabo byongeye twavuga ko yari yaragafashe akamusohorana n’ibye byose ntanakimwe asize.
Reka dutekereze uko byari byifashe reba imbaraga yakoresheje asubiza ibintu mu mwanya wabyo igihe yezaga urusengero, imbaraga ‘umwanya yakoresheje ajya gushaka abarewi n’abaririmbyi bari baratataniye kure akabagarura mu rusengero, n’iyindi mirimo itandukanye.
Nyuma y’ibyo byose rero niho yasenze ririya sengesho ati “Mana yanjye ujye unyibuka kandi ntuzahanagure imirimo yanjye myiza nkoreye inzu y’Imana yanjye, n’ibihe bifatwa muri yo”
Birashoboka ko Atari iki yari guhita avuga wenda akavuga ati ahwi Eliyashibu we wabibonye ko ntakina? Njye ndakaze! Erega ndi umunyembaraga! Erega sinjya ncika intege, Ndabemeje n’ibindi, ariko siko byagenze ahubwo yahise yihuta imbere y’Imana ashinganisha imirimo yose akoreye imbere yayo ayisaba kutazayihanagura.
Aya magambo akwiriye gutera umuntu wese kwitekerezaho no kwibaza kumirimo yose akorera imbere y’Imana niba koko yabasha gusenga nka Nehemiya asaba Imana kutazayihanagura cyangwa wayisaba gusiba ikongera igatangira?
Benedata imirimo yose dukora ijambo ry’Imana rivuga ko izanyuzwa mu ruganda cyangwa se mu muriro yaba ari imyiza cyangwa se imibi.
Mbese imirimo dukora tuyikorera guhesha Imana icyubahiro cyangwa nukugira ngo tugaragare neza? Reka dufate gusura abarwayi, gufasha imfubyi n’abapfakazi, gutabara ababaye, Kwitanga mu rusengero dutanga icyacumi n’amaturo, Gusurana n’ibindi bitandukanye. Niba rero tubikorera guhesha Imana icyubahiro no kogeza izina ryayo reka dufatanye na Nehemiya Dusenge nkawe tuti “Mana yanjye ujye unyibuka kandi ntuzahanagure imirimo yanjye myiza nkoreye inzu y’Imana yanjye, n’ibihe bifatwa muri yo”.
Niba atariko bimeze reka twisubireho aho gukora ibyitwa imirimo myiza kandi izatwikwa twitoze gukora imirimo myiza kandi tuyikorera Imana izatubera urwibutso ku munsi mubi.
Imana ibahe umugisha.


text:
Ubutumwa bwa Bikira Mariya bwahawe Byishimo le 13.01.2009
Ubutumwa bwa Bikira Mariya bwahawe Byishimo le 13.01.2009
Byanditswe Tariki ya: 02-07-2009 05:16:43 (-0500 GMT)
Inkuru ya: Sugira
Ubutumwa Bikira Mariya na Yezu bahaye Byishimo bugenewe Abanyarwanda
Umubyeyi Bikira Mariya na Nyagasani Yezu baje bababaye cyane, bari mu rumuri rwinshi cyane ntabona icyo ndugereranya narwo. Nuko Umubyeyi Bikira Mariya aranyitegereza, aransuhuza, ati :
B.M. : Uraho mwana wanjye ukomeje kwihanganira ibigeragezo byose uhura nabyo!
BY. : Uraho Mama!
B.M. : Umeze ute?
BY.: Mama, meze neza gahoro nawe urabibona!
B.M.: Mwana wanjye ihangane ukomeze usabe, usabira benshi muri kino gihugu barengana kuko isengesho ryawe hari benshi rifitiye akamaro.
Mwana wanjye nsuhuriza abana banjye bose, uti nimugire amahoro kandi mugwize andi, urukundo rwanjye rubakomeze.
Mwana wanjye mbwirira abantu bose batuye isi, uti isi mutuye mwayihinduye umwanda, amategeko Imana yabahaye ntimucyiyitaho na mba. None hagati aha mugiye kugubwaho n?[], bihereye mu Rwanda.
Bategetsi, bayobozi b?iyi si, murumve neza ibyo mbabwira. Murahanwe kuko mwakomeje kubabaza umwana wanjye wabapfiriye ku musaraba. U Rwanda narabasuye jye n?umwana wanjye.
Ntimwatwumvise ariko noneho bana banjye, mugiye kumvishwa n?ikibando. Mureke rero ibyavuzwe byuzuzwe. Imvura nyinshi y?amahindu igiye kubanyagira kandi izarokoka bake. Murumve namwe iyo mvura mbabwira iyo ariyo bana banjye, urugogwe rugiye kubikubita hejuru kandi narababwiye kuva mbere.
Bana banjye u Rwanda nararusuye n?ubu kandi ndacyarusura. Bana banjye ibikomeye biraje kandi birabugarije kandi bizarokoka bake.
Umutegetsi ukomeye aratashye kandi ajyanye na benshi. Bana banjye, ibyo mwabwiwe byose bigiye kuzuzwa. Ntacyo muzireguza imbere y?Imana Data kandi bana banjye ibi mbabwira bigiye gutangira kandi abantu benshi baratashye.
BY.: None se Mama, dukore iki kugira ngo icyo cyago gikomeye kitatugeraho?
B.M.: Bana banjye, ni ugupfukama mugasenga, mugasaba ingabire z?Imana kuko ibikomeye biraje. Bana banjye mupfukame musenge cyane nibura hazagire urokoka. Bana banjye ubu []ani yabinjiyemo, irimo irakorera ku mugaragaro. Bana banjye abeza gusa nibo batazagwa mu biganza bya []ani kandi nibo bazarokoka muri ibi byago bya rurangiza bigiye kubagwira. Abo mvuga rero ni babandi banyitangiye muri Rozari yanjye bakayivuga badatinya kandi bazi uwo babwira uwo ariwe.
Bana banjye, mbabwiye ibi kugira ngo mwitegure, kugira ngo muzabe mu barokotse, kuko muri abana banjye. Ngiye kubaha ikimenyetso gikomeye. Mugiye kubona intambara ikomeye ariyo ibi byose bigiye guheraho, ibyo nimubyumva mukabona bitangiye muzamenye ko byose bisohoye. Kandi bigiye gutangira mu gihe gito.
Namwe kandi ubwanyu mugiye kwinjira muri icyo gihugu, nimwe mugiye gushoza iyo ntambara. Benshi rero ntimuzagaruka, mubyumve rero dore mvugiye ku mugaragaro ntihazagire uvuga ngo ntacyo yamenye.
Bana banjye rero, abanjye nimupfukame musenge kuko cya gihe nababwiye kigeze, ikindi kandi benshi bagiye koherezwa muri icyo gihugu kurwana yo. Mbisubiyemo hazagaruka bake kuko benshi bazashirirayo.
Bayobozi, bategetsi ba kino gihugu, nabasabye kunamura icumu muranga murananira, mbasaba gutanga imbabazi muranga murananira. None rero nimureke ibyavuzwe byuzuzwe.
Bana banjye b?Abanyarwanda, umwana wanze kumva ntiyanze no kubona. Bana banjye, bana nkunda, ndabarebana urukundo rwa kibyeyi kandi mu bice byose by?isi. Mbabumbiye by?akarusho mu mutima wanjye utagira inenge, cyane cyane muri ibi bihe bikomeye by?intambara, bityo rero bana banjye mugomba gukoresha intwaro nyayo nabateguriye cyane cyane kwiyegurira umutima wanjye utagira inenge n?isengesho rihoraho rya Rozari, n?ishapule y?Ububabare kuwa kabiri no kuwa gatanu.
Bana banjye, ibi mbasaba nimubikore, musabe kandi musabira benshi kugira ngo nibura hazagire urokoka. Ibi mbabwiye birakomeye cyane kuko ibihano bikomeye bibagezeho, birabugarije, cyane cyane ndabwira mwebwe Abanyarwanda mwanze kumva. Ndabwira mwebwe mukomeje guhembera umujinya, mukomeje gushinja bagenzi banyu ibyo mutahagazeho.
Bana banjye, rero igihe kirageze cyo kugira ngo umuntu wese abazwe ibyo yakoze. Bana banjye, ubu benshi muri Senakle benshi mwiyita abasirikare banjye kandi umwana wanjye ari wenyine. Bana banjye, mbabwiye ayo magambo kugira ngo mujye mushengerera. Bana banjye, guhera ubu ijuru rikinguriwe umugisha ku bumva ibyo tubabwira kandi bakabishyira mu bikorwa.
Umuvumo ku batwanga bose baduteye umugongo. Mwa ntumva mwe, ibihe bibi birabugarije, nimushengerere muvuga Rozari. Bana banjye, kuki abami b?isi abagaragu babo bamenya kubashengerera naho umwana wanjye ntimumushengerere, ni ukubera iki?
Bana banjye, ubu []ani yahumanyije ibintu byinshi ndetse kugeza no ku mazi, ntawundi muti rero uhari uretse guhabwa Ukaristiya na Penetensiya.
Bana banjye, kandi guhera ubu, muri ibi bihe bibi bikomeye mugezemo, mbasabye ko urusaku rwanyu rwaba Rozari n?andi masengesho, naho ibindi byose murimo ni amazimwe. Kandi bana banjye, mujye mugira n?igihe cyo guceceka kandi ntimukajye mujya impaka mu by?Imana.
Bana banjye, muri ibi bihe bibi mugezemo, urugo ruzavuga Rozari ruzabona umusaraba n?uwawubambweho kuko ibihe mugezemo ntabwo ari byiza. Muri kino gihugu cyanyu hagiye kuba ibitambo byinshi.
Bana banjye muvuge Rozari cyane, muyivuge wenda mubihishe, umuntu azavemo umwuka avuga Ndakuramutsa Mariya ku bankunda, kandi rero igihe kiragiye uko umuntu agenda abohoka ku by?isi ni ko umuntu agenda agira ubwitonzi:.gucecekera ku mutima. Iyo ucecetse ku mutima wumva icyo Imana ikubwiye.
"Yakomeje anyereka Kigali yabaye amatongo: hari inzu imwe imwe, ati ziriya ubona zisigaye zihagaze ni iz?abana banjye banyiyeguriye, bumva ibyo mbabwira kandi bakabishyira mu bikorwa. Ndamubaza nti: "
BY.: Mama, biriya ukomeje kunyereka ko binteye ubwoba?
B.M.: Mwana wanjye, byigutera ubwoba, ntacyo ntakweretse. Biriya nkweretse ni ko bimeze. Uyu murwa uko nywukweretse ari amatongo ni ko bigiye kumera, inzu uri kureba imwe imwe ni iy?abana banjye bankunda jye n?umwana wanjye, bumva ibyo tubabwiye kandi bakabishyira mu bikorwa.
Bana banjye, ndavuga ku mugaragaro. Mwe mwigize ibihangange, mwigize indakoreka, igihe cyo kubahana kirageze.
"Nyagasani Yezu nawe aba araje. Arampamagara, aransuhuza, ati"
NY: "Byishimo mwana wanjye, uraho! "
BY: "Uraho Papa! "
NY: "Umeze ute? "
BY: "Meze neza gahoro nawe urabibona"
NY: Mwana wanjye ihangane kandi upfukame usenge usaba, usabira benshi muri kino gihugu bari kurengana kuko isengesho uvugira hano ku Musaraba wanjye Mutagatifu hari benshi riri kurokora.
Mwana wanjye babara, ubabarire benshi muri kino gihugu kuko nicyo wahamagariwe kandi abo nagushinze bagomba kugufasha. Nabo ubambwirire, uti ntimutezuke ku nshingano mufite kandi mwahawe kandi mugiye gutsinda.
Uyu munsi wa none, ku itariki ya none, nabahaye umugisha. Muramenye rero bana banjye ntihakagire na kimwe ababurana. Mumube hafi kuko imibabaro arimo ni iyanyu mwese, cyane cyane ndabwira ababitse amabanga yanjye yose.
Mwana wanjye, reka ngutume kuri abo bana banjye bose, uti nimurusheho kumvira Kiliziya kandi mubwire abandi impuhwe zanjye.
Bana banjye nkunda, ndashaka imitima isukuye kandi igira impuhwe. Sinshaka imitima yuzuye ubwirasi, sinshaka imitima ica imanza z?amahugu.
Bana banjye, mukundane, mukunde bagenzi banyu mudasangiye ukwemera. Ufite umutima w?urukundo, ukwemera n?ituze niwe uzajya mu ijuru.
Bana banjye nimwihanganirane, mworoherane kandi mukundane mu mitima yanyu. Mwunge ubumwe mwese kuko []ani yinjiye hose no muri Kiliziya kugira ngo itere akajagari, irarangwa n?urusaku rwinshi no gusakabaka. Bana banjye, nimwige gukundana.
Bana banjye, ndavuga ku mugaragaro kandi kugeza ubu mumenye ko []ani iri gukora ku mugaragaro. Bana banjye kuki mwigira akari aha kajya he? Kuki mwigira ba Nyirandabizi?
Bana banjye ndashaka gukiza ingo zitameze neza. Ngiye gutera amahoro ku batayafite. Ngiye gukiza imitima yapfukiranwe, ifite imibabaro. Bana banjye, nongere mbabwire kandi mpora mbabwira, igihe kirageze isi mwabyiganiye igiye kubahaga namwe muyihage, kuko mugiye kujya mu mwanya mwabyiganiye w?iby?isi, kuko ntimukiri abanjye ndabahebye. Ndabwira mwebwe mukomeje kunyunyuza imitsi ya bagenzi banyu.
Bana banjye, mumenye ko mwese muri abana banjye. Ndetse mbisubiyemo, igihe kirageze n?abari hanze nabo ni abana banjye. Nabo ngiye kubatiza imbaraga mbazane nk?uko namwe nabazanye.
Bana banjye, hahirwa uwumva agacengerwa n?ijambo ry?Imana kuko arahirwa cyane, azabona ingororano iteka ryose. Ikindi kandi bana banjye, Imana yaremye isi yashyizemo abantu, nta dini na rimwe. Abo bitwaza amadini bari kugana he?
Bana banjye, sinshaka imitima yuzuye inzangano, nshaka imitima yuzuye urukundo, nta macakubiri nshaka mu gihugu cyanjye. Nshaka gukiza wowe wapfukiramwe, nshaka kuguha amahoro. Kunda bose kuko umuvandimwe wawe si uwo muva inda imwe gusa, umuvandimwe wawe ni uwo mw? ishusho ry?Imana.
Bana banjye, ni jye wabiremeye, ni jye wabitoreye, nshaka ko munkorera aho muri hose. Bana banjye, uyu munsi wa none mbahaye ubutwari mu bihe bikomeye mugezemo.
Bayobozi, bategetsi b?iyi si, ubutumwa bwanjye mbaha ntibwumviswe nyamara ndabamenyesha ko ubutumwa buri kugera ku ndunduro kuko mu minsi mike, umutegetsi ukomeye agiye guhirima. Umurwa mukuru ugiye kuba amatongo kubera mwe bayobozi bakuru mwakomeje kuziba amatwi kwanyu, none benshi bagiye gutsembwaho. Iminsi ishize nababwiye ko intango imaze kuzura. None rero amazi yarenze inkombe.
Bayobozi, bategetsi mubyumve ni mwe mubwirwa, hari byinshi mugiye kubazwa.
Uyu munsi ndabwira mwese abakardinari, abepiskopi, abihayimana benshi baragana inzira yo kurimbuka kandi bakurikiwe na benshi. Icyubahiro gikwiye Ukaristiya kiragenda kigabanuka. None rero bana banjye, aho muri hose mugomba gukora uko mushoboye kose kugira ngo mushobore guhosha uburakari bw?Imana.
Bana banjye, nimusabe Imana imbabazi nta buryarya izabababarira. Bana banjye, jyewe rero umubyeyi wanyu nkoresheje ugutakamba kwa Malayika Gaburiyeli Mutagatifu, ndabasaba ngo mwihane, mwisubireho dore mugeze mu bihe by?integuza, kuko ubutumwa bugeze ku iherezo.
Bana banjye, ndabakunda rwose sinifuza kubona mwacirwaho iteka. Bana banjye, nimutwiyambaze nta buryarya turabumva. Bana banjye, nimwibabaze, mwihane, cyane cyane muzirikana ububabare bwanjye.
Bana banjye, nongere mbabwire, muri mu bihe bya nyuma kuko ibyo nababwiye byose bigiye kuzuzwa nta kadomo kagabanutseho. Bana banjye, naravuze, naravuze, naravuze n?umubyeyi wanjye yaravuze mwanga kumva. None rero nimureke ibyavuzwe byuzuzwe kandi mumenye ko cya gihe nababwiye kigeze, kuko ubutumwa bugeze ku ndunduro. Kuko ibyabaye byatewe n?urukundo ruke n?ubu rero ni ko bimeze kuko ibigiye kuba bizikuba gatatu ibyabaye, kuko umuntu uzasigara azajya ajya kurahura nibura muri kirometero. Bana banjye, impande zose z?igihugu cyanyu ziragoswe, benshi bagiye gutsembwaho kandi narababwiye kuva kera.
Bayobozi, bategetsi b?iyi si, nabasabye kunamura icumu muranga, mbasaba gutanga imbabazi muranga munangira imitima yanyu. None rero kababayeho, mubyumve ni mwe mbwira kuko mwakomeje kurenganya abana banjye, ariko noneho igihe kirageze cyo kubahorera.
Mwana wanjye, nsezerera ku bana banjye b?Abanyarwanda bose, uti ngaho mugire amahoro kandi mugwize andi.
Bana banjye, mbahaye umugisha ku izina ry?Imana Data na Mwana na Roho Mutagatifu. Amina.


text:
Bruxelles »Rwanda Day »: Kagame Paul atwigisha iby’umuco-nyarwanda nka nde?
17/06/2017, yanditswe na Leon Nkunzurwanda
Kwumva ibyo Kagame Paul yigisha ni akumiro. Aha ndavuga aho yari ari i Bruxelles muri »Rwanda Day » ye aho yavuze ko »Nduhungirehe » ngo bishatse kuvuga »Nduhungire iki= U Rwanda ».
Uyu muntu iyo ukurikiranye amadisikuru ye yose usanga yarigize « Pr.Dr. Bamenya ». Aho agiye hose ni ugutanga ingirwa masomo. igitangaje ariko ni uko kenshi nakenshi ibyo avuga biba bicuramye. Biba bicuramye kubera ipfunwe ry’uko ahari atize amashuli menshi. Iyo yiga amashuli menshi akaminuza, ubanza ahari ntawari kumukira pe! Uwamvumva avuga wagirango afite ubumenyi buhambaye, cyane cyane mu by’ubukungu kuko ariho usanga asa nk’aho ariho ashaka kwerekana ko ahafite ubudashyikirwa mu bumenyi.
Nawe nguwo mu myiherero, mu nsengero, ku masitadi, muri Davos mu Busuwisi, za Kaminuza z’isi zikomeye nka Harvard,Yale,Cambridge,Oxford n’izindi ntavuze wenda azajyamo mbere yuko atanga (dore ko yigize umwmi). Aho hose aba atanga amasomo ahanitse we n’abambaribe bavuga ko ari ayo mu rwego rwohejuru. Yaratwawe!
Kagame Paul ati : » Ubukungu n’ubukire bwose bw’ibihugu bikize byose bituruka muri Afurika ». Ibi ni ikinyoma rwose cyambaye ubusa no kuvangavanga ibintu. Agatsinda ibyo avuga ntabyumva. Amahame ye mu iby’ubukungu usanga ashekeje cyane n’ibyo avuga biteye n’urujijo.
Njye ubwanjye, nkeka ko ibyo bihugu avuga ko bikize bikesha ibyo byagezeho ubuhanga n’ubushishozi bw’abantu babyo bamenye mbere na mbere kunononsora imitegekere n’imiyoborere myiza mu bihugu byabo; si ibyo bakura rero ahandi gusa bituma barateye imbere. Bafite uko bagiye bubaka buhoro buhoro ibihugu byabo kandi kuburyo bwitondewe. Iyo usesenguye usanga bashyira cyane cyane imbere inzego zinogeye imibereho n’imimerere y’abaturage mbere yo kugenda bashyira ku murongo ibijyanye n’ubukungu. Ibi mbivugiye kubera ko ubukungu (nk’ubwo mu Rwanda Kagame yirata) butajyanye n’imibereho y’abaturage, biba ari ukubakira ku musenyi.
Pr.Dr.Bamenya we arongera ati: «bariya bagwa mu nyanja baba bakurikiranye ibyabo byibwe n’abanyaburayi». Aha naho harimo ubuswa bwo kutamenya ko mu barohama abenshi ari abava mu bindi bihugu binyuranye by’Aziya. Bamwe kubera intambara; abandi kubera imitegekere mibi n’ubujura bw’abari kw’isonga y’ibihugu abo barohama baturukamo.
EsePaul Kagame yibwira ko abanyarwanda bo (kuva 1994 kugeza ubu) iyo baba hafi y’iriya Nyanja ya Mediterane, ntibaba barayishiriyemo bahunga agafuni, akandoyi, imigozi, uburozi, inzara, ubukene, ubushomeri, igitugu n’izindi ngorane zose Leta ye yabateye? Biratangaje kubona yihandagaza we n’abamushyigikiye bose (abanyarwanda n’abanyamahanga) akavuga ko u Rwanda ruza imbere cyangwa se mu myanya 10 yambere mu bihugu bicunzwe neza ku isi? Aha namubwira we n’abambari be nti uzabeshye abandi njye ntuziyumye ushaka kunyomeka…
Yemwe ngo ntawanga ibye binuka…- kuri we byose biteye amabengeza- ! None se abasuhukira muri Uganda, Tanzaniya na Kongo bajyayo basetse? Ntibajyanwayo n’izo mpamvu bariya barohama muri Mediteranee bahunga? Ese ikimubwira ko nta banyarwanda barohamira hariya ni iki? Ko atigeze ajya kuvuganira iriya mirambo ngo yerekane ko koko baba bakurikiranye imitungo yabo yibwe n’abanyaburayi. Ese we ahubwo ajya yisuzuma ngo arebe ibyo yiba igihugu n’abo ashinzwe? Niba hari abiba yagombye we n’umuryango we FPR-Inkotanyi kwishyira ku mwanya wa mbere.
Ese niba ari umugabo udahangarwa kandi utavugirwamo, ni kuki atarajya kugaruza ibihangano by’abakurambere bacu biri i Tervuren mu Bubiligi? Wenda ntabyo azi?! Ni Bamenya mu bukungu gusa kuko ari byo ngo yigiye mu Rugwiro muri ya masomo y’ikigoro baahabwa abasirikare bakuru batahukanye bava Ugnda, benshi muri bo batazi gusoma no kwandika .
Yemwe, Paul Kagame nareke kuyogobangwa ashinyagurira ziriya mbabare zihunga ibibazo ziterwa n’ubutegetsi bubi nk’ubwe amazemo imyaka iremze 25 nta kizima yari yageza ku Rwanda n’abanyarwanda.
Ikibabaje gusa ni abari ino mu bihugu by’i Burayi n’Amerika bazi neza ukuri hanyuma barangiza bagasingiza amafuti n’ibitekerezo bicuramye bye. Birababaje kubona barenga ku ukuri bazi neza. Kubera kutagira ubwisanzure mu mitima yabo (liberté de penser), avuga amafuti n’ibicuramye bakamuha amashyi yo kumukeza, hanyuma nawe akumva ko rwose ari igitangaza n’impuguke mu by’ubukungu n’imibereho myiza y’abaturage. Ayo bamukomera ejo niyo bazaba bamukomera bamuvugiriza induru bamwamagana. Bitinde bishyire kera bizaba. ibye bizaba neza neza nk’ibya Yezu/Yesu. Uyu muyahudi igihe yinjiraga mu murwa mukuru i Yelusamemu bamwakirije urufaya rw’amashyi n’impundu; bamuvugiriza imyirongi n’imiduri; bidateye kabiri bamujyana intambike ngiyo no kwa Pilato bamukwena bavuga ngo: nabambwe, nabamwe, nabambwe….
Koko barabivuze ngo « ingunguru zibomborana (cyangwa se zomongana) cyane ni izirimo ubusa ». Paul Kagame nako Rwabuzisoni, alias Semuhanuka bin « Pr.Dr. Bamenya » nareke kubeshya rubanda ubwenge bwe bubarirwa ku mashyi.
Yego hari utwo agenda atoragura hirya no hino kubera gutembera; ariko icyo azi cyo kurusha ibindi kandi atahigwaho ni ukunyomeka. Indi ndwara yamusaritse ni kwangana no kugira inzika, gutikura, kuryanisha abantu, kwiba no gusahura igihugu, kwica no gutegekesha igitugu…..
Nkundurwanda atiko Urwanda rw’abanyarwanda bose kandi bemera amateka yabo uko ari, kabone niyo yaba mabi maze bagaharanira kuyahindura meza ariko binyuze mu kubahana no gutota abarutuye ubworoherane aho kubaryanisha. Birababaje gutegekwa n’umuntu nka Paul Kagame.
No Comments Yet
Laisser un commentaire
Vous devez être connecté·e pour rédiger un commentaire.


text:
Desire Luzinda yavuze ko kuri ubu yamaze guhindura page y’ubuzima bwe akiyegurira Imana ndetse ko yiteguye ko Imana izamuha umukunzi uzamuhindurira ubuzima kuko imbere y’Imana byose bishoboka.
Nyuma yo kuvuga y’uko yitandukanyije n’ubuzima yahozemo, Desire wakoze indirimbo “Kitone” yahise anatangaza y’uko afite indirimbo ebyiri za “Gospel” ziri kuri album nshya. Avuga ko ubutumwa bukubiyemo bwumvikanisha urugendo rushya rw’ubuzima n’impinduka yafashe.
Desire Luzinda yanahishuye ko mu minsi ya vuba azakora ubukwe namara kubona uwo umutima we ushaka. Yavuze ko afite inzozi zo gukora ubukwe bw’agatangaza n’umugaho uhora mu nzozi ze, ngo yiteguye kumwereka isi yose naramuka amubonye.
Ikibazo nuko wamaze kwangirika.Akenshi abakobwa barongowe bararyamanye n’abantu benshi,bigira ingaruka ku mugabo ashatse.Ndetse kenshi baratandukana.Ni imwe mu mpamvu imana itubuza gusambana.Imana yaduhaye sex kugirango tuyihe umuntu umwe gusa tuzabana binyuze mu mategeko kandi ntidutandukane.Millions and millions z’abantu basambana,ntabwo bemera ko ari icyaha kizatuma batabona ubuzima bw’iteka muli paradizo dutegereje.Ntacyo bimaze kwishimisha akanya gato,hanyuma ukazabura ubuzima bw’iteka kandi ntuzazuke.Nukugira ibitekerezo bigufi cyane. Abantu bumvira imana,bazazuka ku munsi w’imperuka nkuko Yesu yavuze muli Yohana 6:40.Hanyuma imana ibahembe ubuzima bw’iteka muli Paradizo.Igihano cy’abanyabyaha,ni urupfu rwa burundu nta kuzuka.Soma Abagalatiya 6:8.


text:
Umwana utabonye ibikinisho iyo akuze bimuviramo guhora yigunze
Bamwe mu babyeyi bo muri Nyabihu bafite abana bavukanye ubumuga, bishimira ko bamenye gukora ibikinisho bifasha abana babo mu kwidagadura bakina.
Abo babyeyi bavuga ko amahugurwa bahawe n’umuryango utegamiye kuri Leta wita ku burenganzira bw’abana bafite ubumuga ECD (Empowering Children with Disabilities) ariyo yatumye bamenya gukora ibikinisho by’abo bana no kumenya icyo byabafasha mu mikurire yabo.
Mukandekezi Elina utuye mu Murenge wa Mukamira mu Karere ka Nyabihu avuga ko ubu yamaze kumenya gukora bimwe mu bikinisho by’abana yifashishije bimwe mu bikoresho biboneka iwabo mu giturage.
Agira ati “Gukora igikinisho cy’umwana wanjye wavukanye ubumuga bukomatanije ntibikiri ikibazo kuko ushobora gufata umwenda ushaje ukawumubangiramo umupira wabona umwanya mu gakina.”
Uwambajimana Marie Goretti nawe yahawe amahugurwa nk’ayo yo gukora ibikinisho by’abana avuga ko kwibwira ko ibikinisho by’abana bikorerwa mu mahanga gusa byari ukwibeshya.
Yunzemo ati “Binyuze mu mahugurwa twahawe twize byinshi byakorwamo ibikinisho by’abana.Urugero ushobora gufata urupapuro ukarukoramo indege ndetse n’aho bahinga amasaka ushobora gufata igikenyeri ukagikoramo aka modoka umwana agakina nta kibazo”
Turatsinze Félicien, umukozi w’umuryango ECD wita ku burenganzira bw’abana bavukanye ubumuga bukomatanije wahuguye abo babyeyi avuga ko ibikinisho by’abana bifite uruhare rukomeye mu mikurire y’ubwonko bwabo yaba abafite ubumuga cyangwa abatabufite.
Agira ati “Umwana udakina burya aba afite icyo abura. Niyo mpamvu igikinisho kimufasha mu gukura k’ubwenge bwe ndetse n’iyo akina n’ababyeyi be nabyo bimwongerera ubusabane akumva ko yitaweho.”
Yongeraho ko umwana udafashwa mu gukina ngo yidagadure,iyo akuze bimuviramo guhora yigunze kuko aba ataratojwe gukina akiri muto kugira ngo abikurane.
Ngabonziza Louis, umuyobozi mukuru wa ECD akangurira ababyeyi kugirana ubusabane n’abana bakina bifashishije ibikinisho baguze cyangwa bikoreye ubwabo mu miryango.
Umushinga wa ECD ukorera mu Turere twa Musanze, Gakenke na Nyabihu wita ku burenganzira b’abana bafite ubumuga ariko by’umwihariko abavukanye ubumuga bukomatanije.


text:
Iyi mvura yasenye inzu zibarirwa muri 45 harimo zirindwi zasenyutse burundu, hanakomereka abantu batandatu; imirima y’ibirayi ya hegitari zirindwi, ingano zari zihinze ku buso bwa hegitari 50 n’indi mirima y’ibinyomoro birangirika.
Abaturage babwiye IGIHE ko badafite aho kwikinga, basaba ubuyobozi ko bwabafasha kubona aho kuba kuko aho bari ubu bacumbikiwe n’abaturanyi.
Uwitwa Nyiramahoro Dorothée yagize ati “Ubu inzu yanjye yarasenyutse yose n’amabati yarangije kwangirika, nshumbikiwe n’umuturanyi inzu yakagombye kubamo umuryango umwe ubu irimo imiryango ibiri, urumva ko bigoye kuhaba bibaye byiza ubuyobozi bwadufasha kubona aho twikinga mu gihe tugitegereje gusanirwa amazu.”
Bikorimana Evariste nawe ni umwe mubagizweho ingaruka n’ibiza afite umuryango w’abantu batanu yagize ati “kugeza ubu ikitugoye cyane ni ukubona aho tuba, badufasha no kubona ibyo kurya kuko gutunga umuryango ungana gutya biragoye ibyo twari dufite byangijwe n’amazi yatwaye amazu.”
Umuyobozi w’Akarere ka Musanze wungirije ushinzwe imibereho y’abaturage Uwamariya Marie Claire, yavuze ko batabaje MIDIMAR ibifite mu nshinago zayo Ibiza.
Yagize ati “Ikibazo cy’abo baturage turakizi kuko twamaze gukora ibarura ry’ibyangijwe n’ibiza ubu turi gushaka igisubizo kirambye kuri ibi bibazo dufatanije n’abafatanya bikorwa bacu ndetse na MIDIMAR ibifite munshingano zayo kuburyo mugihe gitoya aba baturage bazahabwa amabati naho abadafite ubushobozi bakubakirwa”
Usibye abaturage bo mu Murenge wa Nyange na Kinigi bangirijwe ibyabo, no mu Murenge wa Cyuve mu tugari twa Buruba, Nyange, Ninda na Bukinanyana naho hari inzu zasenyutse.
<img256285|center


text:
Bizihije umuganura basezeranya ingo 34 zabanaga mu buryo butemewe
Mu Kagari ka Gahana mu Murenge wa Kinazi mu Karere ka Huye, bijihije umuganura ingo 34 zabanaga mu buryo butemewe n’amategeko zisezerana.
Witegereje abagore n’abagabo basezeranye ku munsi w’umuganura wijihijwe tariki 3 Kanama 2018, abarenga 2/3 ntibaruzuza imyaka 35. Muri bo hari abamaranye umwaka umwe, hari n’abamaranye imyaka igera ku icumi.
Aba bose bavuga ko ubundi bazi akamaro ko kubana mu buryo bwemewe, ariko ko bari barabibujijwe n’ubukene nk’uko binemezwa na Beatrice Vuguziga na Jean Pierre Siborurema bo mu mudugudu wa Cyegera, bombi bafite imyaka 28, bakaba bamaze umwaka umwe gusa babana.
Siborurema agira ati “Habayeho impamvu y’ubukene. Twabonaga tutabona amafaranga yo gukora ubukwe, twiyemeza kwihuza duteganya kuzasezerana tumaze kugira icyo tugeraho.”
Vuguziga na we ati “Hari ighe umenyana n’umuntu, bikaba ngombwa ko mwihuza mukabana kuko nta bushobozi bwo gukora ubukwe, ariko igihe cyagera mugasezerana kuko muba mwarabigambiriye.”
Umunyamabanaga nshingwabikorwa w’Akagari ka Gahana, Gilbert Nkurunziza na we avuga ko abantu bakunze kubana nta sezerano bavuga ko babiterwa n’ubukene, kandi ko ari yo mpamvu biyemeje kuzajya babashyingira ku munsi w’umuganura.
Ati “kubihuza n’umuganura, ni ukugira ngo twegeranye ubushobozi tubafashe mu birori: abaturage mu mudugudu begeranya ibyo bazakiriza abageni n’ababaherekeje, natwe nk’abayobozi tugategura aho bazasezeranira.”
Yungamo ati “ni ibintu duteganya kuzajya dukora buri mwaka, ndetse n’umwaka utaha nibidukundira ku muganura na bwo hari abazasezerana. Ni uburyo bwo korohereza abitwaza ubushobozi buke bwo kudasezerana n’abo babana mu rugo.”
Hari habaruwe ingo 50 zitarasezerana ariko ubu hasigaye 16. Naho mu Murenge wa Kinazi hose, muri iyi minsi hari hiyandikishije imiryango 119 itarasezerana, n’ubwo umubare w’ababana batarasezeranye ari munini kurenza aha.
Hakuweho iriya miryango 34 yasezeranye, hasigaye indi 85 na yo ngo izageza mu kwa 12 yarabirangije nk’uko bivugwa na Prosper Rwamucyo, umunyamabanga nshingwabikorwa w’uyu murenge.


text:
Amakanzu magufi adoze mu bitenge wakwambara kuwa mbere
Hari umwenda ubona ari mwiza rwose kuburyo uwambaye ku wa mbere w’icyumweru ugiye ku kazi waba wambaye neza cyane,ari nayo mpamvu uyu munsi ushobora kwambara amakanzu nk’aya tugiye kukwereka kuburyo ubaye ntayo ufite wahita uyidodesha.
Kuwa mbere w’icyumweru wambaye ikanzu ya droite igera mu mavi,isatuye inyuma kandi iri kuri taye,ikaba idoze kuburyo igaragaza ibitugu byose ariko itakwambitse ubusa cyane,waba wambaye neza rwose.
Nanone kandi kuwa mbere w’icyumweru wakwambara ikanzu ya droite igera munsi y’amavi gato,ikaba ikoze nk’isengeri kuburyo washyiraho agakoti cyangwa ukakihorera ukaba wambaye neza.
Aya makanzu adoze mu bitenge kandi ateye atya ushobora kuyambara mu minsi y’akazi ukaba ukeye,kuburyo n’uwaba adakunda kwambara imyenda y’ibitenge yahita ayikunda.
NZIZA Paccy